**კორიდორი**

***თანამედროვე ფანტასმაგორია ერთ მოქმედებად***

**მოქმედი პირნი:**

**სოსო**

**ლუნა**

**მარი**

**ნოე**

**ლუკა**

**ბაიკო**

**ევიკო**

**მოქმედება ხდება ჩვენს დროში ...ტიპური ქალაქური ბინის ინტერიერი... ტელევიზორი ჩართული დაუტოვებიათ და ისმის მაცაცო სებისკვერაძის ცნობილი სიმღერა გიტარების აკომპანიმენტით : „მზითა და მთვარით ამავსებს შენი ნათელი სახეო ...“**

**ლუნა** - სად ხართ? ... მოვედიი!... ჰე, ახლა! ... სად მიიყუჟეთ? ... გამაგიჟებს ეს ხალხი ...შეიკეტებიან თავ-თავიანთ ოთახებში და იქიდან ტელეფონით ეკონტაქტებიან ერთმანეთს ... კარს არ გაგიღებენ, რო კვდებოდე!... **(შემოდის პარკებით დატვირთული)** რაც მამა - ის შვილები!... **(ხმას დაუწევს ტელევიზორს განერვიულებული)**

**შემოდის სოსო, ნიფხვისმაგვარ შორტში, ნახევრად სძინავს, ამთქნარებს, მაცივრიდან წყალს იღებს და ხარბად იყუდებს. შეამჩნევს ლუნას.**

**სოსო** - ვა, მთვარის?!...

**ლუნა** - კიდე კაი!.. შემამჩნია ვიღაცამ !... მთვარისა არა, მზისა! ლუ- ნა!...ვერ გაიგე ხო?!...

**სოსო** - აი, ოცდახუთი წელია მე და შენ ცოლ-ქმარი ვართ და ოცდახუთი წელია მე გეხუმრები და მთვარისას გეძახი და შენ ბრაზობ : ლუნა დამიძახეო ...არ მოგბეზრდა? ...არ დაიღალე ამ სიჯიუტით ? ... ან რა ახირებაა: მთვარისა არ ჯობია? - ქართულია, ჩვენებური, მითოსური, მისტიური, ასტროლოგიური...ან სულაც მარიხი - რა კარგი სახელია, მარსი - მარიხი... მარიხი - მარსი ... მარსი - მარსო...სოფი მარსო - მე მიყვარსო!... **(ამ ბოლო ფრაზას წაიღიღინებს)**

**ლუნა** - მარსი, არადა, - იუპიტერი! .... დიახაც, არ მომბეზრდა და არც მომბეზრდება!... ათი ათასჯერ აგიხსენი, რომ სახელის თითოეული ასო-ბგერა ნიშნავს კონკრეტულ ციფრს, ციფრები შეესატყვისება ენერგიას, ენერგია - იდეას, იდეა-ფულია!...არ გჯერა ხო?! ...ჰოდა, ეგდე მათხოვარივით მთელი ცხოვრება, არემონტე ეს „კომპები“ ნისიაზე, დაიელმე თვალები და იძახე მერე, კატარაქტა-გლაუკომა, გლაუკომა-კატარაქტა!

**სოსო** - ვაუ, მზევ, მთვარევ და გალაქტიკავ, ემოციის ეს რა ქარაშოტი დაატრიალე?!... საიდან ამხელა ენერგია?! ... ეგ რაღაც ახალია! ... გაფიცებ! - ციფრულ ფსიქოლოგიაში გადამივარდი?!... ციფრებს მიანდე შენი ქალური ბედი და სვე?!... მოიცა, რა ჰქვია მაგ თეორიას ?... ჰო, გამახსენდა - „სიუცაი“ და რამე?!...

**ლუნა** - რამე! ... ჯერ ერთი, ვაჟბატონო, მთელი საათია ვიძახი და არ უნდა გამაგონოთ?!..

**სოსო** - კი ბატონო, „იყოს ნება შენი ვითარცა ცათა შინა, ეგრემცა ქვეყანასა ზედა!“... ლუნა მოგწონს და - იყოს ლუნა! და...რომელი მთელი საათი იძახდი, ძვირფასო?

**ლუნა** - რომელი და ეს, აგე, კედელზე რო კიდია და ყველას რო გკიდიათ!... კაცს არ გაგახსენდებათ, ელემენტი გამოუცვალოთ! **(ელემენტს უცვლის საათს და პროდუქტს მაცივარში ალაგებს)** უმადურობის და უსაქმურობის აპოთეოზი!...თუმცა რა გენაღვლებათ, დროის ფასი თქვენ არ იცით და! ...

**სოსო** - და რატომ ასე უხეშად და სასტიკად?! ... საათი!..სა-ა-თი!... ს-ა-ა-თ-ი! ...აი საათი! ეს საათია!... საათი კიდია!...

**ლუნა** - სუ „გამოგუგლდი“, ხო?!... რას ვამბობ სამსხარაო-საღლიცინოს? !... რამდენი წლის ხარ? ან არ დაიღალე? ... გამაგებინე, რას გიშვრება ეს კომპიუტერი?!

**სოსო** - კომპიუტერი არა! ...მთავრობა!

**ლუნა** - რა?

**სოსო** - გამოთქმაა ასეთი: „რას გვიშვრება ეს მთავრობა?!.“..მთავრობა-მთვარობა-მთვარისა-ლუნა!...იცი, რომ ამაღამ მთვარის დაბნელების ღამეა და უნდა მოვემზადოთ?! ... აგერ, ბატონო, ასტროლოგები სავსემთვარეობისა და მთვარის დაბნელების მოსალოდნელი ეფექტების შესახებ მოსახლეობას აფრთხილებენ : „ დღეს გვაქვს სავსემთვარეობა და მთვარის დაბნელება . პროცესები პიკს მიაღწევს დილის 11 საათზე ჩვენი დროითო. მოხდება მზისა და მთვარის დაპირისპირება თევზებისა და ქალწულის ზოდიაქოს ღერძზე, რაც ძალიან დაძაბავს ადამიანის ემოციურ მდგომარეობასო. ყურადღება მიაქციეთ ჯანმრთელობას: არავითარი საქმეთა გარჩევები, მოლაპარაკებები, საქმიანი შეხვედრებიო!“ ჰოდა, კი არ უნდა მეჩხუბო და მებუზღუნო ამ განსაცდელი ჟამს, შენ უნდა იყო ჩვენი მზე, ჩვენი მთვარე, რომ ნაკლები დანაკარგებით გავიაროთ მთვარის დაბნელების კორიდორი... ხოლო ...საცა მთვარეა, იქ - დედამიწაა, საცა - დედამიწაა, იქ - მზეა და საცა - მზეა , იქ - მარიხია, ჩემო მარიხ-ო!... არაფერი პირადული!...უბრალოდ, მზე უნდა ვიპოვოთ საკუთარ თავებში და ერთმანეთში! ...

**ლუნა** - **(დოინჯშემოყრილი უსმენს მოთმინებით)** თან რო მეკაიფება?!... ის ლეპტოპი გააკეთე?

**სოსო** - არა, სრულებითაც არა, ჩემო სიცოცხლე! სადაა „კაიფი“ და კარგი ცხოვრება?!... იცი, ვიღაც ხვდება, ვიღაც ვერ ხვდება, რატომ გრძნობს თავს ცუდად, არადა, დედამიწაზე ყველა და ყველაფერი იცვლება და ჩვენ შევდივართ ახალი ეპოქის პარადიგმაში ...მთვარის დაბნელების კორიდორში მიმავლებმა ერთად უნდა დავამარცხოთ თავის ტკივილები, გულის ტკივილები, წყენები, ღალატები, ათასგვარი მაჯლაჯუნები და ფობიები, და მშვიდად, აუღელვებლად შევიდეთ იმ დროში, როცა ეს მორევივით მშფოთვარე კორიდორი გახდება ერთი დიდი ჩვენი ცხოვრება...

**ლუნა** - შენა და, წუხანდელ სიზმარს მიყვები თუ როგორაა შენი საქმე?!...აგერ წყალი მოდის ონკანში და იმას მოუყევი, ემანდ არ აგვიხდეს!... ლეპტოპი გააკეთე-მეთქი ?

**სოსო** - რომელი?

**ლუნა**- რომელი და ილონ მასკის!... ევიკოსი...

**სოსო**- ააა...ბატონი ევსევის?... ახალგაზრდა კაცს დღევანდელ დღეს რო ევსევი ერქმევა!...**(გამოჯავრებით კახურ კილოზე)** „უფალოოო, იოსეეე! ჩამო, ერთი უნ გეგესაუბრო!“...მაგრამ ეს „სიუცაი“ რომ სულ ამომვარდა თავიდან!... თქვენი, ასე ვთქვათ „სიუცაისტების“ თეორიით, სახელი ხომ, საბოლოო ჯამში, ფულია! ... თანაც დიდი ფული!...

**ლუნა** - ევსევი ბაბუამისის სახელია, რამდენჯერ უნდა გითხრა, კლოუნო?!...

**სოსო** - ბაბუამისისაა და იყოს! ... მაგაზეა ეტყობა ნათქვამი : ბაბუის ნაჭამმა ტყემალმა შვილიშვილს მოსჭრა კბილიო...**(მაგიდიდან ჩიფსებს იღებს და მადიანად ახრამუნებს, თან დროდადრო წყალს აყოლებს)** ჰო, ეტყობა ევიკო-ევსევიკოს მშობლებს ურჩიეს ბაბუის სახელი დაერქმიათ პატარასათვის, რომ წინაპარივით დიდი და გამოჩენილი კაცი გამოსულიყო, მეტი არაა ჩემი მტერი! ... მაგ ტყემალკბილპაროდონტირებულ ევიკოს გადაეცი, დღის ბოლომდე შემოიაროს და წაიღოს თავისი „ეფფფლლლლი“ და, „ჰამაც“, ცოტა ფრთხილად იყოს და ნორჩ პოლიტიკოსობაზე რო გვაქვს პრეტენზია, საეჭვო რეპუტაციის საიტების „ჩითვას“ გეეშვას- ისეთი დავირუსებული ჰქონდა ტიპს კომპი, ცხრაპირი ანტივირუსით ვხეხე და ძლივს გავწმინდე... ოღონდ!... ოღონდ!... ოღონდ, სანამ წაიღებს, ჯერ მე მნახოს, ერთ-ორ „სამარგებლო“ რჩევას მივცემ, თუმცა, არ გათეთრდების ყორანი...უკაცრავად, ევსევი!...რაც უნდა ხეხო და ახვანჩალო!...

**ლუნა** - ბიჭოს?!... დღეს რაღაც ენაწყლიან-ანდაზოვანი ვბრძანდებით?!...მთვარე ბნელდებაო და შენ გაგინათდა?! ...

**სოსო**-არა, ბიჭო-და! ... მე რომ პატრონი მყოლოდა და კარგი დამრიგებელი, ჩემო მარიხ...(**შეხედავს** ) - ო... ხო!... ნიუტონის ვაშლის თავში ჩაპარტყუნებას კი არ დაველოდებოდი ნეტარი ოპტიმიზმით, ახლა ოქსფორდებში და სორბონებში ვინარნარებდი, „ვაი ნოთ“?!...

**ლუნა** - კი, როგორ არა, ბადრიჯანს რომ ფრთები ჰქონდეს, მერცხალი იქნებოდა!...

**სოსო**- არა, არა და არა! ეგ ანდაზა სულ თავიდან ასე ჟღერდა: „ბებიას რომ ყვერები ჰქონებოდა, ბაბუა იქნებოდა!“.. და ეხლა ვიღაც მთვარისები, მზისები და ლუნები ნუ მომედავებით!... იცი, ჩემო ძვირფასო, დროა, გაიფერადო თვალსაწიერი, რამეთუ სამყაროში მხოლოდ შავი ან თეთრი არ არსებობს, მედალს ხომ ორი მხარე აქვს, ანუ ყველაფერი დუალურია და თანაც, ინდივი-დუალური! - ჩემი კარგი მხარე ისაა, რომ მე, ერთმა რიგითმა ადამიანმა, ერთ მშვენიერ დღეს საკუთარი ნებით დავწვი ჩემი ცხოვრების ბარგი და ხელახლა დავიწყე დროის ათვლა, თვითშემეცნება და განვითარება და ეს არის შრომა , რომელიც მუდამ ფასობდა და ფასობს: ვქექე და ვქექე, ვთხარე და ვთხარე და, აჰა, შედეგი - ეს ფიზიკოსი კაცი კომპიუტერების „დოქტორი ჰაუსი“ გავხდი ... **(დაფიქრდება) „**დოქტორო ჰაუსი, სად არის თქვენი „მაუსი“, რომელსაც დაგპირდათ სანტა-კალუსი?!“ პოეტი ვარ რა! ... წავედი, აბა, სად მცალია ამ ლირიკულ-ფილოსოფიური დებატისათვის?!- ჩემი კოკროჭინა „კომპები“ მიმელიან...**(გადის)**...მოვდივარ, სიხარულებოოო!...

**ლუნა** - რა გეშველება?! ... ევიკოს ვურეკავ იცოდეეე!( **მისძახის ინტონაციური გამოჯავრებით)** მასხარა!!...

**სოსო**- დაურეკე, დაურეკე! ... **(შემორბის და ვაშლს იღებს პარკიდან და გემრიელად კბეჩს)** თავისი „ეფფფლლლლი“ დროზე მომაწყვიტოს თავიდან!...

**ლუნა** - რამდენჯერ უნდა გითხრა, გაურეცხავს ნუ ჭამ-თქო! **...(ჩაარტყამს ხელში, წაართმევს, ურეცხავს და ისე აწვდის)** დაგემართება მერე ფაღარათი და ისევ ჩემი თავში სახლელი უნდა გახდეს!

**სოსო** - აი, ზუსტად ასე მიაწოდა უთვალავ საუკუნეთა წიაღში ბიბლიურმა ევამ ბიბლიურ ადამს ვაშლი და მოეხნათ კიდეც მინდორ-ველები! - სამოთხე - ფაფუ და მხოლოდ ფუფუ, ფუფუ და ფუფუ !... **(სოსო საკუთარ ხელს კოცნის, რომელშიც ჩაარტყეს და კუნტრუშით გადის) ...**

**ლუნა - (ნიჟარაში ჩაწყობილ ჭუჭყიან ჭურჭელს რეცხავს და თან საკუთარ თავს ელაპარაკება) .**.. ოხ, ბიბლიის ცოდნასაც რომ ვამჟღავნებთ! ...ფიზიკაც ვიცით, ასტროლოგიაც ... არა რა, ოჯახი კი არა, „დურდომია“...რად უნდათ ამათ მთვარის დაბნელება და მზის ბუნიობა...ვინ რას და საით უბერავს?!... ამას - დილის 4-მდე ამ დასაწვავ კომპიუტერებს ვერ აადღლიზავ, ისინი - როდის გადიან, როდის შემოდიან... **(ხელს ჩაიქნევს და აგრძელებს ფუსფუსს)...** რაღაც თუ არ შეიცვალა ამ სახლში, მე გავგიჟდები ნამდვილად, როდემდე გავქაჩავ ასე?! ... მაგრამ ვინაა გამკითხავი?!... ვის აინტერესებს ჩემი დარდი და ნერვები?!...

**შემოდის მარიამი, ყურსასმენები აქვს გარჭობილი და რაღაც მელოდიას უნდა რომ აჰყვეს და მაღლებში ვერ ჰყვება. ხმა უწყდება და ხველება აუვარდება .**

**მარი** - „ჰაი“!...როგორ ხართ? ...დე, სად არის მა?

**ლუნა**- სად იქნება ? კომპიუტერში...

**მარი** - **(დაღლილი მოწყვეტით დაებერტყება სავარძელს)** მშია!...

**ლუნა** - ეს წუთია მოვედი ... სადილი ჯერ არ გამიკეთებია...

**მარი** - აუ, კაი რააა! ... ხო იცი, რომ ამ დროს მიწევს ლექციებიდან შემორბენა ... თან დღეს ძაან ამბები მაქვს, აი, ძაან... სულ საანერვიულო და სააზროვნო და აბა, რა ვქნა ეხა მე?

**ლუნა** - მაცივარში კვერცხია და მოიფიქრე რამე ...„ყიყლიყო“ მოიმზადე, „ომლეტი“ შეიწვი...

**მარი** - „ყიყლიყო“, „ომლეტი“ და მსგავსი დებილობები შენ გქონდეს, თუ კაია, ეხლა კურიერს გამოვიძახებ და „პიცას“ და „პიტას“ შევუკვეთავ !...**( მობილურზე კენკავს საოცარი სისწრაფით და შეკვეთას აძლევს )...** აი, ესეც ასე!

**ლუნა** - ოხ, აბა რა! - არ ეკადრება კვერცხი თავადიშვილს!... ბებიათქვენისამ, ასათიანები სუ სუკის მწვადებზე ხართ გაზრდილი!...

**მარი -**  სულ ტყუილად იღლი სახმო იოგეეებს, მაინც არ მესმიიის **! (ცეკვა-ცეკვით აღებს მაცივარს და იღებს წვენს )** თუ მოვა კურიერი,ჩემთან ვააარ! ...ოღონდ ფული არ მაქვს და შენ გადაუხადეეე!... **(უცებ შემოტრიალდება, მიირბენს დედასთან, კოცნის)** რას მიყურებ?... მდიდარი ქმარი რომ მეყოლება, სუ პროცენტებით დაგიბრუნებ! **(გადის)**

**ლუნა** - **(იწყებს სადილის მომზადებას და კარტოფილს და ხახვს ფრცქვნის)** ტუტრუცუნა! ...სუფთა ცანცარა! ... აბა, რააა?! ... მე გადავუხდიიიი, ბანკში სესხის პროცენტი ვერ შემიტანია და ამის პიცების და შაურმების ფულები უნდა ვიხადო ...მდიდარი ქმარი!... ვინ მომცა მე მაგის ბედი ?! ...გადაეყრება ვინმე მათხოვარს და მისი სიგარეტიც ჩემი საყიდელი იქნება! ... თანაც დამნახავი მაინც იყოს ვინმე?... წვალობ, რაღაცას ჯახირობ, ნემსის ყუნწში ძვრები, რომ ცოტა მაინც დაზოგო, ოჯახს შეღავათი მისცე, კაპიკს კაპიკზე აწებებ, აკოწიწებ და ისე მოგიბრუნდებიან, გაოცებული სახით, რა გაგიკეთებიაო, თვალს არ დაახამხამებს არცერთი !... მაგრამ ახია ჩემზე ! ....უარესის ღირსი ვარ! ... უნდა დავკრა ფეხი და წავიდე მეც იტალიაში ან საბერძნეთში და სახვეწარი რომ გაგიხდებათ ევროები, მერე მიხვდებით ჩემს ფასს!...

**კარში დგას ლუკა და უსმენს ლუნას საუბარს.**

**ლუკა**- რაო, ქალბატონო დედი, სად მივემგზავრებით?... და ისა, კოპიტნარით გაქვთ ფრენა თუ თბილისით?

**ლუნა (შეკრთება )** - არსად, სად უნდა წავეთრე მე ბედკრული?! ... აქ ვკიდივარ ყველას ფეხზე და იქ ვის რაში ვუნდივარ ნეტაი?!...(**დაბნეული, თითქოს ბავშვივით დანაშაულზე წაასწრესო** ) გშია?... აგერ სადილს ვაკეთებ და კი იქნება ასე ერთ საათში...

**ლუკა** - იცი შენ, არ მიყვარს ესეთი ლაპარაკი!... ასჯერ მითქვამს და ასმეერთედ გიმეორებ - ერთხელ და სამუდამოდ ამოიღე თავიდან სადმე წასვლაზე ფიქრიც კი...

**ლუნა** - **( ძალამოკრებით)** რატომ ვითომ? მთელი ქვეყანა ემიგრანტია და წელებზე ფეხს იდგამს უცხოეთში, რომ ოჯახი გამოკვებოს, შვილებს ასწავლოს, ავადმყოფს წამალი უყიდოს, ბანკში ჩადებული ბინა გამოისყიდოს და ქუჩაში არ დარჩეს სამათხოვროდ... კი, როგორ არა, არ გეკადრებათ ასათიანებს დედამ უცხო ოჯახში „იპახაოს“ !...აქ გირჩევნიათ უფასო მოსამსახურე გყავდეთ, აბა რა?!...

**ლუკა** - **(ხმისაწევით )** ეგ რა შუაშია?!...რა შუაშია ეხლა ეგ ?!...

**ლუნა**  - რა შუაშია და რომ წავალ, ეგებ, მაშინ მაინც მიხვდეთ, ვის და რის ფასად ლაგდება ამ სახლში ყველაფერი... ეგება საკუთარი საწოლი მაინც გაასწოროთ და ნაგავი გაიტანოთ...ე, მესამე დღეა გადმოდის ვედროდან ... ტარაკნები ბაღდადურს უვლიან ყიჟინით!... განა ვერ გადავყრი, მარა მაინტერესებს ერთი, კიდე რამდენ დღეს ვერ შეამჩნევთ გადავსებულ პარკს ...

**ლუკა** - მერე უთხარი მაგ ქალბატონს რომ მოგეხმაროს, უსაქმურად რომ დატლაშუნობს ზევით-ქვევით...აღარაა პატარა... მაგრამ შენი ბრალია, მთელი დღე და მოსწრება რომ აფარებდი ხელს, ეხლა იმკი დათესილს ...როგორ ამბობდი: პატარაა, გოგოა, სუსტია და სიფრიფანა!... უნდა დაუთმო, შენ უფროსი ხარ, კაცი ხარ !... ისე, თუ ამჩნევთ, რომ მე როცა შინ ვარ, მუდამ ვყრი ნაგავს... ორი დღით გავყევი ბიჭებს სათევზაოდ და დაგეტყოთ კოჭებზე!

**ლუნა - (წატირებით)** დედა, შენ როდის გემდური, მაგრამ ჩემიც გაიგე, უწინ რასაც იოლად გადავაგორებდი, ყურსიქით გავატარებდი, ახლა მიჭირს - აღარ მაქვს ამდენის ნერვები და ჯანი !...

**შემოდის სოსო . იღლიაში ლეპტოპი ამოუჩრია . ყურს მოკრავს ლუნას ბოლო ფრაზას.**

**სოსო** - **(გარეპვით)**  „ჯანი „ენდ“ „მანი“! „მანი“ „ენდ“ ჯანი! გაქვს ჯანი ? - გაქვს -„მანი“! არ გაქვს ჯანი ? -არ გაქვს „მანი!“... ვა, ლუკრეციოც მოსულა?! ( **გადაეხვევა შვილს**) რაო აბა, რა გითხრეს ქორჭილებმა და ქარიყლაპიებმა - გვეშველება რამე?!...

**ლუკა** - **(სიცილით)** რავი, პირი წყლით ჰქონდათ სავსე!...

**სოსო - (ხელს ჩაურტყამს)** ჯიგარი ხარ! ჩემი სკოლაა, რა! ... **(გადახედავს ლუნას)** მერე ზოგ-ზოგები მისაყვედურებენ, რა გაგიკეთებიაო?! ...ხომ ამბობენ ძველები, კაცმა უნდა გააკეთო მინიმუმ ერთი ბიჭი, დარგო მინიმუმ ერთი ხე და სახლიც ააშენო ... ბიჭი სახეზეა, თან რა ბიჭი?! ... ხე არ დამირგავს, მაგრამ, სამაგიეროდ, კაქტუსი მაქვს ქოთანში და თვეში ერთხელ სუ სიმღერებით ვუსხამ წყალს, ხოლო, რაც შეეხება სახლს, ბაბუაშენისგან მერგო მემკვიდრეობით და... მართალია, მერე იპოთეკაში ჩადება მომიწია და დღემდე ვერ ამოვედი ამ დედააფეთქებული ბანკის ვალიდან, მაგრამ... ხო, ბაბუაზე გამახსენდა!...აი, ქალბატონო ლუნა, თქვენი ევიკოს „ლეპტოპიც“ მზადაა და შეგიძლიათ, თამამად დაურეკოთ, რომ მოაკითხოს, ოღონდ, ზემოაღნიშნულ რჩევასთან ერთად, გააფრთხილეთ, რომ მის სიახლოვეს ნურც ისაუზმებს და ნურც ყავას მიირთმევს, რადგან ნამცეცები კლავიატურის ღილაკებს შორის მიმოიბნევა და ზედ გადაღვრილი ტკბილი ყავა ისე წებოვანს ხდის ვაფლისა და ჩიფსის უხილავ ფერფლს, კლავიატურა მერე იბუტება ხოლმე ... აი, რაც შეეხება, ანტივირუსს, პირადად ჩავუტარებ მინი - ტრეინინგს თემაზე : „ვინ შეჭამა ვენახი?“...

**ლუკა** - ვააა, ევიკოსაც უჭედავს?! თუმცა ოცდამეერთე საუკუნეა და ვერ გავიგეთ წესიერად პირამიდები რა ჩემი ,,მზით'' ააშენეს და გადასაშენებლ დინოზავრებს რას გაუგებ?! **(სიცილით)** მეგონა, პოლიტიკოსებს თანამედროვე ტექნოლოგიები წყალობდნენ !...

**სოსო** - არა მაგათ მარტო ნაშობა წყალობს-ესე იგი ბატონ ევსევის თურმე, როგორც ფუტკარი - სკას, ისე ესევიან თვალებჟუჟუნა ცანცი-დრანცი დოდონები...ეს უკანასკნელი გლამურული „ნიუსი“ კი იმ დღეს ამოვიკითხე ერთ-ერთ „ფაცეგვერდზე“...

**ლუკა** - საღოლ ევსევის!... დასაბოტოქსები თუ...

**სოსო** - არა უკვე „მოტ...“, „გა...“ და „გადატ“...

**ლუნა** - ხო , იგლახავეთ მამა-შვილმა და მაგ ევსევი კი წავა ცოტა ხანში „დიდ ავიაციაში“ ...

**ლუკა** - წავა და წავიდეს!... მასეთების დრო მუდამ იყო, არის და იქნება!...

**სოსო** - საცა უნდა წავიდეს, მაგრამ ჩემო მთვარევ და მზევ, ჩემო მარეხ-ო, ის „ეფფფლლლი“ რო გაუჭედავს, ისევ ჩემთან მოკუნკულდება...

**ლუნა**- არაფერიც!... მაშინ ახალს იყიდის, ბოლო მოდელს, უფრო ძვირადღირებულს, ჩემნაირი და შენნაირი მათხოვრების ფულით, სხვათაშორის...

**ლუკა** - ისე, მამავ -ბატონო, ქალბატონი დედა ჭეშმარიტებას ღაღადებს!... ერთი-ორი არჩევნები და ვინ იცის, ეს ევიკო -ევსევიკო პარლამენტარადაც კი მოგვევლინოს, ან პრემიერად, ან პრეზოდ... ვინ იცის?! ...

**სოსო** - კი, ოღონდ მაგას მთვარის დაბნელების კორიდორში აგერ ეს „კომპი“ გატესტავს ...

**(ისმის კარზე ზარის ხმა)**

**ლუნა -** ძაღლი ახსენე და ...ევიკო ხელში დაიჭირეო! ეგ იქნება ასიანი!

**სოსო** - აი, მე ამდენი სად შემიძლია?!... თქვენ დახვდით, ინსტრუქტაჟი ჩაუტარეთ და მეტი ეფექტისათვის მე მოგვიანებით შემოგიერთდებით, ლეპტოპიც ჯერჯერობით ჩემთან დარჩება ...ჯერ-ჯე-რო-ბით! **(გადის...ზარი არ ჩერდება)**

**ლუნა** -არა, ეს რაღაც ევიკოს ზარს არ გავს ...

**ლუკა კარს აღებს. პარმაღზე სპეცქურთუკიანი ახალგაზრდა კაცი დგას.**

**ლუკა** - ვააა, ნოე?!.. რა ქარმა გადმოგადო? შემო...შემო...

**ნოე** - ვა, ლუკა?! არა, არ მცალია, ვმუშაობ რა! **(ქურთუკზე დაიხედავს)** კიდე ექვსი შეკვეთა მაქვს დასარიგებელი, აი, თქვენი „პიცა“ და „პიტა“.. შეუკვეთეთ, ხო ? **(აწვდის ყუთებს, ლუკა დაბნეული ლუნას შეხედავს) .**

**ლუნა** - მარის შეკვეთაა...ეხლავე, გენაცვალე, აგერ **( საფულეს დაეძებს და ვერ პოულობს)** ...სულ ორი წუთით უნდა დამელოდო ...

**ლუკა** - შემო, სანამ ძალით შემოგაგდე! ...მომენატრე, შეჩემა! სად ხარ, სად დაგვეკარგე უბანს ?! ეგრე უნდა ბავშვობის ძმაკაცების დაკიდება?!...

**ნოე** - ბიჭო, რა ვქნა, ტო, დილიდან დაღამებამდე ამ შეკვეთების დარიგებაში ვარ და სახლში ისეთი ენაგადმოგდებული შევდივარ, საწოლამდე ძლივს მივათრევ ფეხებს...

**ლუკა** - „იასნა“, კაი, „მიპატიებია“! ... ისე , რა ხდება შენსკენ?

**ნოე** - რავი, ფულს ვაგროვებ რა, სადმე უნდა მოვტყდე, ძმაო, აქ უკვე აუტანელია დარჩენა... დღითი დღე სულ უფრო ვრწმუნდები ამაში...

**ლუნა** - **(ნიშნისმოგებით)** აჰა, ესეც მე ვარ? ...

**ლუკა** - კაი შეჩემა, ეგრე ყველა რო მოვტყდეთ აქაურობა ამ ქაჯებს და ევიკოებს უნდა დავუტოვოთ?!... თანაც თუ ნორმალურად არსებობა და განვითარება გინდა, ამაზე კარგ ადგილს სად ნახავ?! ... მისია გაქვს, ძმაო, როგორც ქართველს, მინიმუმ, მისია! ...თანაც განა რეგიონულ, პლანეტარულ დონეზე...

**ნოე** - კი თუ, ძმა ხარ, რაის მისია და დიპლიპიტო! საკუთარი სადარბაზოდ პარაშა ვერ გამოგვიხვეტია და დაკარგული ტერიტორიები ვერ დაგვიბრუნებია...

**ლუკა** - ჰო, ჰო, ეგ ეხლა, მაგრამ, ევროპის და აზიის გზაგასაყარი ხარ? - ხარ!...ევროპა აზიის კორიდორი ხარ? -ხარ! ... ჩვენ რომ არ ვყოფილიყავით, აზრობ, როგორ გადაიზილებოდა აღმოსავლთ-დასავლეთი და ჩრდილოეთი და სამხრეთი... ეგრე არ არი, ძმაო ! ... დიდი როლი გვქონდა, გვაქვს და გვექნება! აი, ნახავ! ხო ფაქტია, რომ საუკუნეები,, რაც ჩვენ გვწყვიტეს და მაინც ვერ გადაგვწყვიტეს, ბოლომდე ვიდექით და ვდგევართ დღემდე! ... და იცი, რა დამსახურებით?

**ნოე** - მითხარი და მეცოდინება! ...

**ლუკა** - დაჯე და გეტყვი! ...

**ნოე** - კაირა, ვიდგები! ...მაგრად მეჩქარება!

**ლუკა** - კაი! შენ რა გგონია, რა არის ქვეყანა? ...ქვეყანა არის ადამიანი! - მე, შენ, ჩვენი სამეზობლო: გოგლიჩა, ზაურა, თენგო, დედაჩემი მთვარისა, დედაშენი ლამარა...და სხვა და სხვა და , „კაროჩე“ მთელი წუთისოფელი ... ჰოდა, ამ ჩემს ქვეყანაში ვისაც კი არ ეზარებოდა, ყველა ხო დათარეშობდა, მაგრამ,სამაგიეროდ, რაღაც სიკეთეც ხო ხდებოდა ?

**ნოე** - რა სიკეთე, ტო?

**ლუკა** - რადა, ამ დამპყრობლური დავიდარაბის პარალელურად დიდი ცოდნა შემოდიოდა... ბიჭო, ეს ციდა საქართველო არის მსოფლიო ცოდნების დიდი ჰაბი, აზრობ?!...

**ნოე** - მერე?

**ლუკა** - რა მერე, შე ჩემა?!... აქ ყველაფერია, გესმის? - ყველაფერი და ყველანაირი ცოდნა : მისტიკა გინდა სუფიების?- აქაა, დასავლური კათოლიციზმი? - ინებეთ, ძენი გინდა, ისლამი გინდა, იუდაიზმი გინდა, როგორც არი რა! ... ქრისტიანობა ხო საუკუნეებია, ძმაო, გენეტიკაში გვაქვს უკვე გამჯდარი და ქრისტიანობამდეც ხო იყო ცოდნა ? ... აბა, რა არის „ვედები“? „ვედა“ ცოდნაა, ბიჭო! კავკასიელებს დიდი ცოდნა გვქონდა ოდესღაც, რაც ეხლა დაფარულია და ხელახლა ნელ-ნელა იხსნება! ... დიდი სულიერება იყო, აქა, უზარმაზარი კავშირები სამყაროსთან, მაგრამ ერთხელაც მივქარეთ და მოვწყდით და ეხლა ტექნოლოგიებით ვცდილობთ სამყაროს ხელახლა შეცნობას ... გესმის? ვჩალიჩობთ, იმის დაბრუნებას, რაც დავკარგეთ! ... შენ კიდე გარბიხარ! სად გარბიხარ? აქედან როგორ წავა კაცი? ... აქაა ჯერ, ძმაო, საომარი! აქაა ჯერ ომი მოსაგები!...შენ რა გგონია? რისთვის ჩამოტანტალდა ძველი ბერძენი კოლხეთში? ...

**ნოე** - მე მეკითხები?

**ლუკა** - ჰო, შენ გეკითხები და კიდე მთვარისას, წარამარა რო გარბის ხან საბერძნეთში და ხან იტალიაში იაფ მუშახელად ... ოქროს საწმისი რა არის? მარტო ცხვარია და ოქრო ? ...შენი აზრით, რომელი უკვირდათ ელინებს - განძი თუ ცხვრის ფარა? ...

**ნოე**- რავი, ტო!...

**ლუკა** - არცერთი!... საწმისი იყო ის გრძნეული ცოდნა , რომელიც იყო ჩვენში და დავკარგეთ!... აზრობ, ერთ დროს რა სულიერების პატრონები ეხლა სად ტრაკში ვართ?!... მაგრამ საქმეც იმაშია, რომ თუ ერთხელ რამე მოხდა ამ სამყაროში, ის აუცილებლად განმეორდება, ფაიზაღი, განმეორდება !... იცი რატო? ...

**ნოე** - განმეორდება? ეგ როგორ?

**ლუკა** - როგორ და მარტივად, ძმაო! ეს სამყარო ხო სულ წრებრუნვაა, ჰოდა, კიდე მოხდება მაგარი ამბავი ჩვენში... ყველა, ვისაც ერთხელ მაინც დაუდგამს ფეხი ამ ქვეყანაში, ყველა ერთიდაიგივეს ბაზრობს - თქვენ არ იცით სად ცხოვრობთო, არ იცით ამ ყველაფრის ფასიო, ჰოდა, აგერ ნახავ, სულ მალე აქ დიდი ამბები დაიწყება და ჩვენ ყველანი აქ უნდა ვიყოთ და ერთად უნდა გავანათოთ ბნელი! გაიგე? ეხლა ამ ქვეყნიდან წასვლა დიდი სიგიჟეა, ძმაო, , პირიქით, ვინც წასულია, ყველა უნდა ჩამოვიდეს და იომოს, ამ ევიკოებს კი არ უნდა დავუტოვოთ „საგულაოდ“ და სათარეშოდ...

**ნოე** - კაი, მჯერა შენი!... მაგაზე, რო მოვალ, მერე ვიბაზროთ და, შენადა, წეღანაც ახსენე და, ეს ევიკო ვინაა? ...

**ლუკა** - არის ერთი ხელთუქმნელი პიტალო „ბრილიანტი“ თანამედროვეობის ეროვნული პოლიტ-ზანდუკიდან ...

**ნოე** - **(იცინის)** შენ პიტალო უძახე და მაგათია ცხოვრება, ძმაო! ... რა ვქნა, ბევრი ვეცადე, აქაც, იქაც, მაგრამ „ზეროა“ რა!... პატრონი თუ არ გყავს და ხელის წამკვრელი, არც კი მოგაფსმევინებენ სადმე ...

**ლუნა** - ა,დედა, **(საფულეს პოულობს და ფულს აწვდის ნოეს)** უცებ კი ვეღარ გიცანი, მაპატიე, დილიდან ისეთი ნერვებაწეწილი ვარ!...

**ნოე** - მესმის, დეიდა მთვარის! ...ხურდა რომ არ მაქვს?! ...

**ლუნა** - ა, ახლა ეს! მე, დედიკო, კაი ხანია ლუნა მქვია ...

**ნოე** - მაპატიეთ, არ ვიცოდი! .. გავალ, დავახურდავებ და შემოგაწვდით ...

**ლუკა** - მოდი, ძმურად, მიარიგ-მოარიგე ეგ შენი შეკვეთები და ამოდი, ჩავუსხდეთ ძველებურად...მაგარი ფეხბურთია... თან ხურდასაც დაგვიბრუნებ, აგერ ქალბატონი დედიკო -დედა რამე გემრიელს გაგვიკეთებს და ვიბაზროთ იბერიის გაბრწყინებაზე - გავიხსენოთ ბიჭობა და რამე - ამბავი, მეობა და გაგება!(**იცინის)**

**ნოე** - ვნახოთ... ისე ვარ გაჭედილი !... თან ეს აქციები...საცობები!...მთელი საათი ვიდექი ვერაზე...ვეცდები!...

**ლუკა** -არა, „ვნახოთ“, „ვეცდები“ და ეგეთი ბაზარი - არ გვინდა! გელოდები!...მაგარი ფეხბურთია! ...თან ხურდა გაქვს მოსატანი, ეგრე სად არი, ძმაო?! **(სიცილით აცილებს კარში)**

**ნოე გადის და შემოდის მარიამი.**

**მარი** - ჩემი გემრიელობები მოსულააან! მადლობა, დე! **(კოცნის ლუნას, კმაყოფილი იღებს ყუთებს და თვალს უკრავს ლუკას და მერე ის არის, თავის ოთახში უნდა გააქანოს, ლუკა კარში გადაეღობება „მთიულურის“ ილეთითა და მთიელის ინტონაციით )**

**ლუკა**  - ქალავ, შესდექი ერთ წამას !

**მარი** - ოოოო, დაიწყო ეხლა! მოუარა სამთვარიელომ! რომელი საათია?!..

**ლუკა** - ეგრე არა დებილო, უნდა მითხრა : **(გამოაჯავრებს წიკვინა ხმით)** რა გინდა?

**მარი** - ჰო, კარგი, რა გინდა?

**ლუკა** - უნდ გამასინჯო „პიცები“!

**მარი** - **(გამოჯავრებით)** არ მინდა!

**ლუკა** - იქნებ ხაჭაპური გინდა?

**მარი** - აუუუ, დე, უთხარი რამე !... მშია და მაგვიანდება!... არ გააბა შაირ-კაფია?! **...(მხარს გაკრავს და ოთახში შედის ყუთებიანად და კარს მოიჯახუნებს )**

**ლუკა** **- (ნირწამხდარი)** სუფთა შხამის დონორი !... ელაპარაკე ეხლა ამას! ... ან შემოგვთავაზე?! - ან შეგვაქე?! - ან შეგვაგინე?! - არაა!... ეგოიზმის **პიკი!...(კახური ინტონაციით)** აბა, გაბრწყინდება იბერია?!

**ლუნა** - კარგი, დედა! ხო იცი მაგის ხასიათი, როცა ცუდ გუნებაზე და თან შია ...

**ლუკა** -ჰო, გაამართლე, გაამართლე! მოწმინდე წვინტლი!... შენი გაფუჭებულია, რომ იცოდე! ... შენი და იმისი! **(მამაზე მიანიშნებს)** ...სად დადის?! რატო დადის?! ვისთან ერთად დადის, იცით?! ...იმ დღეს „ენჯეოშნიკების“ აქციაზე ვიღაც პირსინგებში და ტატუებში გაბმულ „სასტავში“ გავჩითე... მეთქი, ამას აქვე ავუგებ ანდერძს, მარა მერე მომერიდა, თან იმდენი პოლიციელი „გვალივერებდა“, სუფთა შარი იყო და გავეშვი...

**ლუნა** - ოღონდ ეხლა ნუ იჩხუბებთ, მამაშენმა, რაღაც ცვლილებების კორიდორი უნდა გავაროთო და დაძაბულობა იქნებაო.თან აგერ ასტროლოგებს უთქვამთ, მთვარის დაბნელება დაწყებულა ..... მე კიდე სადილი მაქვს დაწყებული და დავამთავრებ, კარტოფილსაც შევწვავ , ბადრიჯანი მაქვს ცოტა და ჩემი ხელით ჩადებული მჟავე, ამოვა შენი მეგობარი და იჭუკჭუკეთ ტკბილად ...

**ლუკა** - ხო, ხო, „ ნუ იქნება ოღონდ ბუნტი!“ ... მომკლა რა შენმა მშვიდობის მტრედობამ!...რაის მთვარის დაბნელება, ისედაც რო ბნელა ამ ქვეყანაში, და თან დიდი ხანია, ვერ ხედავ? ... მაგრამ სანამ შენნაირებს და იმისნაირებს, **(ნოეზე მიანიშნებს )** ამ ქვეყნიდან გაქცევაზე ეჭირებათ თვალი, არაფერი არ გვეშველება! ... ჩავალ, ლუდს ამოვიტან, რამე ხო არ გინდა?

**ლუნა** - არა,დედა, შენი კარგად ყოფნა, რა უნდა მინდოდეს?!

**ლუკა** - „სუპერმაკეტზე“ გეკითხები!...

**სოსო** - **(შემოდის, სპორტულებშია გამოწყობილი )** აბა სად არის პატარა ავანტურისტიო? ევიკო-ევსევიკო, სად მემალებაო, ეს მამა-მამაო?... ფაფუო ?! ...„ხა-რა- შო!“ ... მამა, საათის ელემენტები წამოაყოლე, ვერ ვიტან საათი რომ გაჩერებულია!...ასე მგონია, დედამიწა აღარ ბრუნავს !... რა გვაქვს სადილად? ...აფთარივით მშია!

**ლუნა**- ა, ამაშია საქმე, თქვენო უკომპიუტერესობავ! იმასაც ვერ ამჩნევთ, რომ უკვე შევუცვალე ელემენტი და მუშაობს რახანია...სადილს ვაკეთებ და დაგიძახებ, რომ დავასრულებ!...

**სოსო**- ბოდიში, ბატონო! კარგი, მამა, მაშინ ერთი ენერგეტიკული წამოაყოლე, ამაღამ გასათენებელი მაქვს და „უნდა დავფრთიანდეეე!“...

**ლუკა** - მოგკლავს შენ ამდენი ღამის თევა, მითქვამს მე ...

**სოსო**- დაე, მოკლას ხარი თივამ!

**ლუნა**- აჰა, ისევ ანდაზა!...

**სოსო** - რა ვქნა,ჩემო მზევ, მთვარევ და მარიხ-ო, ვცდილობ, ამ ვირტუალური სამყაროს გადამკიდემ, არ დავკარგო ფესვებთან კავშირი...თან მთვარის დაბნელებაა!... ბნელში ხელის ცეცებით მიწევს გზის გაგნება კორიდორში...ბოროტი ხმები ამბობენ, ტექნოლოგიები აურევსო!...

**ლუნა** - ნეტა ხალხი არ აურევდეს და, ტექნოლოგიებს ვინ ჩივის?!...

**სოსო**- ჰოდა, ჩემო მარიხ-ო, საქმეც იმაშია, რომ აქამდე ხალხი ურევდა და ტექნოლოგიები მუშაობდა საათივით!... ამ საათივით არა! ...უბრალოდ გამოთქმაა ასეთი!

**ლუნა** - მე მგონი შენც კაი ხანია, ურევ, ჩემო სოსელო!...

**სოსო**- **(სამჯერ აკაკუნებს)** თფუი, თფუი, თფუი! ვინ უხსენებელს მადარებ, ქა**ლ**ო?!

**ლუკა**  - **(სიცილით)** აბა თქვენ იცით, არ ჩაშალოთ ჩხუბი! ... მეც მალე მოვალ...

**კარებში ბაიკოს შეეჩეხება.**

**ლუკა** - ვა, ბაია დეიდა, როგორ ხართ?...რაღაც არ მომწონს თქვენი ფერი!...**(კოცნის)**

**ბაიკო** - წნევები მაქვს დილიდან ...სახლში ხართ? **(შემოდის უკითხავად და პირდაპირ მაგიდასთან ჯდება)** ... წნევის აპარატი მათხოვე თუ ქალი ხარ, ლამის გამისკდეს კეფა და საფეთქლები ...სადილს აკეთებ? ... ისე გამანერვიულა ეხლა ინკასატორმა, ცოტა დამაკლდა, რომ კიბიდან არ დავაგორე...კურიერმა უშველა იმ საცოდავს... აი, თქვენგან რომ გამოვიდა, იმან...ჯერ მარის „პაკლონიკი“ მეგონა, მარა, რომ დავაკვირდი, ფორმა ეცვა და „კასკა“ ეხურა...

**სოსო** - „ქრაში“...

**ბაიკო** - რაში ? ... რას მეუბნება, გოგო, შენი ქმარი ?

**სოსო** - „პაკლონიკი“ არა ბაო, ეხლა მაგას „ჯენზის“ ენაზე ჰქვია „ქრაში“!

**ლუნა** - ხო, არაფერი გამოგეპაროს შენ! ... **(იცინის)** იცი, ვინ იყო, ეგ ბიჭი? ნოე, ლამარასი, ზედგინიძეების უფროსი, მეორე კორპუსის მესამე სადარბაზოდან ...ოოოჰ, რაც არ გინდა, ვერ იხსენებ მისდღემჩი... მთვარის დაბნელებაა და წნევა არაფერ შუაშია...თავის ტკივილები იცის მაგან და კიდე, სახსრების ტეხვა ... ოჰ, ა, გატკაცუნდა კისერში! **( გაიჭიმება და თავს დაატრიალებს** ) ინკასატორმა, რაიო, რა მინდაო? **(აგრძელებს ბოსტნეულის ჭრას)**

**ბაიკო** - რაიო და, ამ თვეში თუ დააგვიანებ გადახდას, არ ჩაგიჭრი, მაგრამ იმ თვეში ორმაგი გექნება გადასახდელიო ...ახლა შენ თავად აირჩიე, ამ თვისას ახლავე გადაიხდი თუ არაო...ვეუბნები... მომეცი, მწვანილს მაინც გაგირჩევ!... **(ართმევს მწვანილის კონას გასარჩევად)** ვეუბნები, მაინც ჩემი გადასხდელია და სად ვარ გამქცევი - მთავრობა მაცლის და შენ ვინ ხარ, შენ დღის წესრიგს რომ მიწესებ-თქვა?!...ეგებ სუ ჩამოწერონ ეს დავალიანება საარჩევნოდ - თქვა?! რატომ უნდა შემრჩეს გადახდილი წინსწრებით, ბევრი მაქვს?! ...**(სოსოს)** სოსიკო, მოგვაქციე ყურადღება, თუ შეიძლება!

**სოსო**- **(რომელიც აქამდე მობილურ ტელეფონს სქროლავდა** ) ჰო, არჩევნებია კარზე მომდგარი და ხალხს იმადლიერებენ თავის ჭკუაში...მერე რაო?

**ბაიკო**- **(აკაკუნებს მაგიდაზე)** ა, ამას ხმა აქვს? - ისეა ისიც - ვერ შევაგნებინე! „მაგათი მოსატყუებელი კბილი კაი ხანია მოვიცვალე მე! ...მაგას არავინ ჩამოწერს და ერთბაშად უფრო გაგიძნელდებაო“... მე მასწავლის, ეს მათხოვარი, გამიძნელდება თუ გამიიოლდება ...სანიმუშო იდიოტი ესა!...

**ლუნა** - ისე, რა გახდა, რომ მართლა ჩამოწერონ ეს ვალები და ნოლიდან დააწყებინონ ხალხს?!...

**ბაიკო** - აპრუწუწუნ, სუ მაგ ჭკუაზე არიან ! ... ისე, ჩვენც კაი ხვითოები ვართ- არავინ უნდა გადაიხადოს და ახლა მთელ დუნიას ხო არ ჩაუჭრიან? უჰ, დუნიაზე გამახსენდა! ... პაშა ხო არ გამოჩენილა?...შემოდგომის „უბორკები“ მაქვს გასაკეთებლი და მერე ახალწლებისკენ აღარ ეცლება ...

**სოსო**- „პაშა-გლაშა - მაშა“ - მაშა-მაშა?!

**ლუნა** - აი, ასე ლაზღანდარობს დილა-შუადღე-საღამო! ...

**ბაიკო** - შენ გაიხარე, ჩემო სოსო, აბა რა?! ... ერთი ყლუპი ცხოვრება გვარგუნა გამჩენმა და მხიარულად უნდა გავატაროთ ... შენ მიდი!

**სოსო** - ამას უთხარი აგერ, შენს დაქალს ! ... მთავარი ვერ გავაგებინე - მე რომ ვლაზღანდარობ, ესე იგი მაშინ მაქვს ნერვები დაწყვეტაზე და სხვაზე რომ არ ვანთხიო ბოღმა, ასე ვტინგიცობ ამხელა ოყლაყი...

**ლუნა** - ნერვის დაწყვეტა ჩემსკენ მოიკითხე ...

**სოსო** - ჩამეზიარე, ხო, ჩამეზიარე, სიტყვა არ შემარჩინო!

**ბაიკო**- ისე, ნერვების დაწყვეტაზე გამახსენდა, წუხელ მე ნერვები დამაწყდა?!

**ლუნა**- მაინც რაზე? ...არ თქვა ახლა ქორხანებში არეულობაა?

**სოსო**- ეგ ვინღა ოხრებია?

**ბაიკო - (სიცილით)** თურქულ სერიალს ვუყურებ და იმაზე დამცინის შენი ქალბატონი ... არა, გენაცვალე, დებატებში გამოიწვია ჩემმა ბიჭმა „ის“ და არ მოვიდა, წარმოგიდგენია ?!... და ეხლა ესენი დამარწმუნებენ, რომ ხალხზე ფიქრობენ ?! თუ მართალი ხარ და სიტყვა გეთქმის, რად იმალები?! ...გამოდი, დამელაპარაკე, შემეკამათე, დამაჯერე... ტყუილი მითხარი, მარა ისე ლამაზად მომატყუე, რომ დავიჯერო ...

**სოსო**- ვაიმე, გამაგიჟებთ მე თქვენ ! ... კიდე ტყუილებით გინდათ იბერიის გაბრწყინება?

**ბაიკო** - კაი ახლა, სიტყვაზე ვთქვი, თუარა, ტყუილების მეტი რა მომისმენია ჩემი დღე და მოსწრება ... აი , მაგალითად შენ, სოსო ბატონო, რატომ არ გაქვს პარლამენტარობის ამბიცია ? - ჭკვა გაკლია, განათლება, ცოდნა, ოჯახიშვილობა, მიხვრა-მოხვრა თუ რა?

**სოსო**- ოპა!... ბოლო სიტყვას მიაწექი, ბოლოს: მიხვრა-მოხვრა არ მივარგა, ვერ ვჯდები სტანდარტებში ...

**ბაიკო** - რას გულისხმობ?

**ლუნა** - მაიმუნობს, ქალო, ვერ ხვდები?!

**სოსო** - სულაც არა, ჩემო მზეო, მთვარევ და მარიხ-ო! - მაგ ამბავს სულ სხვა მარიფათი და გაქანება სჭირდება - პლასტილინივით უნდა იყო, კაცი, პლასტილინივით! ...

**მარი - (გამოდის ოთახიდან დანაყრებული, კმაყოფილი სახით)** - ვა, ბაიკო- ბაიკუკუნა! რა გლამურულად გამოიყურებით?! მოდი, ჩემო სიყვარულო, უნდა დაგიპაჩო! **(კოცნის)** დე,მე წავედი და დამაგვიანდება ! - დღეს ტელედებატებში ვზივარ და აბა, თქვენ, იცით, მიყურეეეთ! ... მა, გეხვეწები, ჩამომიტვირთე გადაცემა და „ფლეშკაზე“ ჩამიწერე, ხო?! მა, მიყვარხააარ! **(კოცნის სოსოს)**

**ბაიკო -** ჩვენი ვარსკვლავ-გოგონა! ...გენაცვალე, რა გადაცემაა, რომ ვუყურო...

**მარი -** თოქშოუა რა!... ქალების უფლებებზე, ძალადობაზე, გენდერულ თანასწორობაზე და კიდე ბევრ რამეზე... მოკლედ, უყურებ და მიხვდები!...სპოილერები არ მოსულა, უნდა მიყურო!

**ბაიკო** - რაიო? რა მოსულაო? დედა, რა სიტყვებია? გამაგიჟებთ მე თქვენ!

**მარი კარებში ლუკას შეეფეთება** .

**ლუკა ( გადაეღობება )** - საით, მზისადარო?

**მარი** - გამატარე!

**ლუკა** - ჯერ გვითხარ, საით მიაფრთხიალებ მაგ ჭრელა-ჭრულა ბოლოსა?

**მარი** - დე, უთხარი, გამატაროს!

**ლუკა**  - აი, გადამრევს ეს ფემინისტი ფილარმონია ქალი! რა შუაშია დედა? ჩვენ ხომ უკვე დიდი გოგოები ვართ და მშობლებს აღარ ვუჯერებთ?!...

**მარი** - დეგენერატი ხარ !

**ლუკა** - ოოო! ...ოოო! ... ძალიან გთხოვ, ჩემო კლარა-როზა-ჩაროზა, აგრე უხეშად ნუ მომეპყრობი შენს სისხლსა და ხორცს, რომელიც ლამის მთელი ხუთი წლით, შვიდი თვითა და სამი დღით ვარ შენზე უ(მ)ფროსი ... პატივი ეცით ჩემს ჭაღარას!...

**მარი** - მიდი რა, გაიარე! ... მე ვერევი შენს ცხოვრებაში? ჰოდა, წავალ სადაც მინდა, როცა მინდა და ვისთან ერთადაც მინდა !...გაიგე?! და ბოლოს, მამა მყავს და დედა და არ ვარ ვალდებული შენნაირ შტვირს ანგარიშები ვაბარო მხოლოდ იმიტომ, რომ ჩემი ძმაა და ხუთი წლით, შვიდი თვითა და სამი დღით ჩემზე ადრე მოევლინა სამყაროს! გაიგე?... უდღეურო!!

**ლუკა** - რაო გოგო?! გაიმეორე! **(ხელს მოხვევს და ამოიიღლიავებს და თმას უწეწავს, მარი ცდილობს თავის დახსნას, მაგრამ ამაოდ)** გინდა, ეხლა ყურებით აგწიო და ამერიკა დაგანახო?!

**მარი (ფართხალებს ლუკას იღლიის ქვეშ)** - გამიშვი, დებილო, მეტკინა!

**ბაიკო** - ვაიმე, დედა, ბავშვებო, არ გინდათ! **( გულზე იკიდებს ხელს )** ვაიმე, ვიფიქრე, წნევა მაქვს, ნევროზი და მეზობლებში ცოტა გულს გადავაყოლებ-თქო და აქ უარესი დამმართეთ!...ჰაერი! ...ჰაერი არ მყოფნის! ...

**ლუნა** - ბაია, მოწმე ხარ, რა დღეში მაგდებენ!... მე თუ რამე მომივიდა, ანდერძი უნდა დაგიტოვო ... თავს მოვიკლავ!... ჯერ თქვენ დაგხოცავთ და მერე თავს მოვიკლავ, იცოდეთ! ...

**სოსო** - ოჰ, გამომივიდა კოლხი მედეა! ჰოდა, მოიკალი თავი, თუ იკლავ! თქვენ კიდე მორჩით ეხლა ამ მარაზმს და დაეტიეთ თქვენს ტრაკზე! არ გააიმასქნეს, მართლა და მართლა !

**ბაიკო (ყურებზე ხელს იფარებს და კივის** ) - აააა, რა სიტყვები მესმი, სოსიკო, გენაცვალე, ნერვებს და გულს გაუფრთხილდი ! ... ასე როგორ შეიძლება?! ...

**სოსო** - შენ კიდე, ვერ გავიგე, მძაფრი ემოციები თუ ცუდად გხდის, დაეტიე რა სახლში: ან პიანინოს მტვერი გადაწმინდე, ან ფარდები ამოჭეჭყე, ან ყვავილს წყალი დაუსხი, კაკალი დაამტვრიე, სამ-ოთხ თვეში ახალი წელი მოგადგება კარს და გოზინაყის კეთება დაიწინაურე!... გვაცალე ბატონო ოჯახური კონფლიკტი ადგილობრივი ძალებით განვმუხტოთ, ამ სამეზობლო სამშვიდობო მისიის შენაერთების გარეშე ... რა ცეცხლზე ნავთს გვისხამ ამ კივილით და ქოთქოთით?!...

**ბაიკო** - მე ? მე გისხამ ცეცხლზე ნავთს?! ... უყურე, ახლა მე დამბრალდა?! თქვენ გიჟები იყოთ დიდ-პატარა კატა-თაგვებიანად, მე რა შუაში ვარ ?!... მთვარისა, მომეცი ერთი წნევის აპარატი, თუ ქალი ხარ, და სანამ აქეთ არ შემომეხვეწებით, ჩემი ფეხი არ იქნება ამ სახლში **... ( ხელს წამოავლებს აპარატს** ) ნამდვილი ბედიანაა!

**სოსო** - „პარდონ“, მცირედ კორექტირება აუცილებელია - „ბედიანი!“ **...(წამოკოტრიალდება მომცრო ტახტზე და ლეპტოპს ჩაიხუტებს და ტელევიზორს ხმას აუწევს, საიდანაც ისმის სარეკლამო ჭრების მელოდიები და ტექსტები)** წავედი ეხლა მე, მორფევსი უნდა მოვიხმო და წავუძინო პატარა, ამაღამ მაინც არ მიწერია ძილი! ბაი-ბაი, ბაიკოოო!

**ბაიკო** **- (გადახედავს ამრეზით)** „უჟას!“ ...(**გადის)**

**მარი ისარგებლებს ბაიკოს გასვლით, დაუსხლტება ლუკას და კარში გავარდება. ისმის ბაიკოს შეკივლება ... ლუკა და ფეხზე წამომხტარი სოსო სასწრაფოდ გადიან და ორივე მხრიდან ხელკავით შემოყავთ დაკოჭლებული და აკივლებული ბაიკო. ...**

**ლუნა** - ვაი, თქვენს პატრონს და ჩემს გაჩენას!

**ბაიკო** - ვაი...ვაი, დედა! ააა...ნელა... დედა-დედა-დედა! ...გოგო კი არა ქაჯია, ალქაჯი! ...

**ლუნა** - სულელი გომბიო! ახლავე ცივს დაგადებ... რა მოხდა, კიბეზე ხო არ დაგაგორა?...

**ბაიკო**-ცოტა დამაკლდა... კიდევ კარგი, თავი რაღაცნაირად შევიმაგრე, მარა, მეღრძო გონია! დედაჰ! ...ლუკა, გენაცვალე, წყალი დამალევინე, ჩემი ბიჭი! ... ეს მინდოდა კიდევ?!...ისედაც მაგიჟებდა ეს პოდაგრა! ... აჰ... **(ლუნას ყინულები გამოაქვს მაცივრის საყინულედან, ცელოფნის პარკში ხვევს და ბაიკოს სკამზე გაშვერილ ფეხზე ზედ კოჭთან ადებს) .**

**ლუნა** - მოდი ახლა მაგრად შეგიკრავ და დაგიამდება ...

**სოსო** - მალამო უნდა ახლა ამას ...ჩადი, მამა, აფთიაქში და რამე მალამო ამოუტანე, გველის შხამზე თუ იქნება დამზადებული უკეთესია!...

**ბაიკო** - რატომ ვითომ?! რა გინდა ამით თქვა! აჰ, დედა-დედა! ... ...კაი ხანია გატყობ, რაღაც გაწუხებს და ბარემ თქვი ბატონო, თამამად!...ამოღერღე!

**ლუნა** - არ იცი ამის ამბავი?! ნუ აქცევ ყურადღებას! ... ქალი ტკივილით იკლაკნება და ეგ მასხარაობს! ...კლოუნი!

**სოსო** - ჰოდა რომ იკლაკნება, მაგიტომაც ვაწვები გველის შხამს ... აბა, ვნახოთ, რას ამბობს ტრამვული მალამოების შესახებ „გუგული დეიდა?!“ **(სქროლავს მობილურ ტელეფონს)**

**ბაიკო** - „გუგული“ და ის არ ვიცი მე! ... მთავარია, კოჭი არ იყოს გაბზარული ...

**სოსო**- ისე, ჩემო მეზობელო კარისაო, სინათლე ხარ თვალისაო, ნაღრძობი უარესია... დიდხანს იცის გაჯანჯლება! ...თან , მთვარის დაბნელების კორიდორს გავდივართ მისი თანამდევი ექსცესებით...

**ბაიკო** - ეგ მთვარის დაბნელებაა, თუ რაღაცა ჯანდაბა, ჩემთან რა შუაშია?...შენი გოგო ალქაჯი იყოს, მთვარეა ახლა ბრალში?!...

**სოსო** - ჩემო ფასდაუდებელო მეზობელო, მინდა გამცნოთ, რომ დაბნელების კორიდორი იწყება მთვარის დაბნელებიდან ხუთი დღით ადრე და სრულდება მზის დაბნელების დამთავრების ხუთი დღის შემდეგ...დროის ამ მონაკვეთში რეკომედირებულია, მაქსიმალურად შევინარჩუნოთ სიმშვიდე, მაქსიმალურად შევეცადოთ არ გავღიზიანდეთ და თავი შევიკავოთ ხალხმრავალი ადგილებისგან, ზედმეტი ურთიერთობებისგან, არ უნდა დავიწყოთ ახალი საქმეები, ასე ვთქვათ, ახალი წამოწყებები, თუ რამე გვაქვს დასამთვარებელი, უნდა შევეცადოთ, დავასრულოთ და ჩავხუროთ, სჯობს დავკავდეთ სულიერებით, მედიტაციით, ლოცვით, ეს საშუალებას მოგვცემს გავთავისუფლდეთ ძველი ნეგატივისაგან და ახალ ფაზას ახალი განახლებული ენერგიით შევუდგეთ...იქნება რყევები, ბევრი ჩხუბი და უსიამოვნება, გაიზრდება ავარიებისა და ტრამვების ალბათობა...

**ბაიკო** - დამამშვიდე, ხო, დამამშვიდე!...

**ლუკა** - მოდი, ეხლა მე რამე კარგ მალამოს და გამაყუჩებელს ამოვიტან... ბაია დეიდა, თქვენ მარტო არ ინერვიულოთ! ... დედავ-ბატონო, შენ დაწყებული სადილი დაასრულე და ზედ ბარემ რაღაც-რაღაცეებს მოვაყოლებ ... ნოეც მოვა და ჩავუჯდებით ფეხბურთს **(გადის)**

**სოსო** - ნოე მოვაო? ეს ნოე ვინღა ოხერია? ... კიდობანით მოდის თუ ისე ...

**ბაიკო** - კურიერი ალბათ ...

**ლუნა** - გადამრევთ მე თქვენ, წეღან არ იყო აქ?!- ზედგინიძეების ბიჭი, უფროსი, მეორე კორპუსის მესამე სადარბაზოდან ...

**ბაიკო**- შესანიშნავი ყმაწვილი, ის რომ არა საკუთარ თავზე პასუხს არ ვაგებ, იმ დღეში გავატარებდი იმ იდიოტ ინკასატორს...დედაჰ, აშკარად გაბზარულია ეს! ...

**ლუნა** - არ გინდა ახლა ეს წინასწარ ნერვიულობა და პროგნოზები ...აგერ ამოგიტანს ლუკა მალამოს, ხვალ გაგყვები რენტგენზე და ... თუმცა ხვალ შეიძლება ისე ალაგდეს ტკივილი, აღარც დაგჭირდეს არაფერი...

**სოსო** - ნამდვილს გეუბნება მთვარისა ... დაუჯერე...გამოცდილია... ერთი წლის განმავლობაში სამჯერაა წანაქცევი ზედიზედ : ჯერ იყო კიბეზე დაეშვა თავდაღმართში, მერე აგერ სუპერმარკეტთან ამოუტრიალდა კოჭი და მესამედ, ნაგავს ყრიდა და კატები ამოუხტნენ ურნიდან და თავის ნაგვის პარკიანად რომ ისკუპა წვიმიანზე, ჟორა და მისი ბიჭი ამოთხრილ ორმოში ეძებდნენ...მაგრამ საქმე იმაშია, რომ მაშინაც პლანეტების ზუსტად იმგვარი განლაგება იყო, როგორიც ახლა გველოდება... მაგრამ, მაშინ, ჩემო კარგო, დაბნელებას ადამიანის მის თავში ჩატრიალება მოჰყვა და იქ მოხდა ცვლილებები, მაგრამ ახლა ყველაფერი გარეთ გამოვა და დაისხვრევა ყველა ილუზია... ისეთი ამბები გველის!...

**ბაიკო** - როგორ, ახლა? მთვარისა, შენ ამიხსენი, თუ ქალი ხარ! - ბატიბუტი უნდა მოვიმარაგოთ და სეირს ვუყუროთ? !

**ლუნა**  - პოპკორნი ქვია მაგას დიდიხანია , ისევე როგორც მე -ლუნა !

**სოსო** -ხედავ? ... ვინც უკვე დაიწყო ამაზე ფიქრი, მაგალითად მთვარისამ... ლუნა დამიძახეთო მოითხოვს ...ანუ ემზადება დიდი ტრანსფორმაციისთვის... ის გაუძლებს რყევებს და ...

**ლუნა** - სპეციალურად მიკეთებ ხო?

**სოსო** - რას ჩემო მზევ, მთვარევ და მარიხ-ო! ...

**ლუნა** - ტრანსფორმაცია და ათასი ბოდვა არ მაინტერესებს! ერთხელ და სამუდამოდ, ან დაივიწყებ იმ ძველ უაზრო სახელს და ლუნას დამიძახებ, ან ...

**ბაიკო** - კაი ახლა, რა დაგემართათ? ... ასეთ უმნიშვნელო ამბავზე ჩხუბი არ გამიგია მე ... შენ კიდევ სოსიკო, მართლა რატომ აღიზიანებ მთვარისას, უკაცრავად , ბოდიში, წამომცდა...დედაჰ, ფეხის ტკივილის ბრალია სულ! ჰოდა, რატომ ტკენ გულს საყვარელ მეუღლეს, ლუნა ესიამოვნება და ლუნა დაუძახე... შენი რა მიდის?!

**სოსო** - მაცალე ერთი თუ ქალი ხარ! ... რაო, რა თქვი წეღან, ქალბატონო?! ან ლუნას დაგიძახებ, ან... დაასრულე, ჰო, დაასრულე, ერთი მაინტერესებს რას აპირებ?

**ლუნა** - წავალ და ვეღარასოდეს ვეღარ მნახავთ !...

**სოსო** - ოჰ, გულები არ მოგვიკლა რომელიმეს!...თან ძაან მაინტერესებს, სად აპირებ წასვლას ?... შენ ასაკში... შენი ჯანმრთელობის პრობლემებით... **(ბაიკოს)** ლიფტი რომ არ მუშაობს, ძლივს ამოდის მეხუთე სართულზე და უცხოეთში გარბის ქალბატონი, თანაც ნოლიდან აპირებს ცხოვრების დაწყებას!...

**ბაიკო**- კაით ახლა, ხუმრობს, შე კაცო! სად წავა? სად აქვს შენს იქით გზა?

**ლუნა**- სადმე მოხუცის ან ბავშვის მოვლა თუ არ მერჩივნოს თქვენს გაძლებას ...

**სოსო**- ოხ! რა გვჭირს ასეთი გაუძლებელი?!... რა დავაშავეთ, ბატონო ასეთი, რომ გაგვირბიხარ ?!...

**ლუკა** - ოპა!... ისევ სადღაც მიდის დედიკო - დედა?! ... ესე იგი, მე აქ კაცი ვარ თუ ფინთი გოიმი, ვთქვი და ვიმეორებ, შენ არასოდეს არსად არ წახვალ!... გასაგებია?!...ბაია დეიდა, აგერ მოგიტანე ყველაფერი და შენ იცი, ჩიტივით უნდა გვყავდე დილაზე, ჩიტივით! **( ამოალაგებს პარკებიდან წამლებს და პროდუქტს)** აჰა, გავძეძგე კოტეს მარკეტი ნისიებით...

**სოსო** - **(ათვალიერებს ლუკას ნაყიდ პროდუქტს** ) ვაააა, ეს რა „დელიკოტესები“ გვაქვს?! მამი, საიდან?...

**ლუკა** - **(თითით ზევით მიუთითებს)** იქიდან, მამი, იქიდან !...ავიღებ ჰონორარს და გავუსტუმრებ იმ თვეში...

**სოსო** - **(კმაყოფილი ღიმილით)** ჩემი სკოლაა, რა! გენაცვალე მამა, მე შენ! ... **(გადაეხვევა)** მომესწრო ვაჟკაცი ! ჰა , მზევ, მთვარევ და მარიხ-ო! ... რა შვილები გვყავს?! ...შენ კიდევ უნდა წავიდეო! ... ახლა გოგო პატარას წაიალქჯებს, როგორც ბრძანეთ ქალბატონო ბაია, მარა ჯერ ღლაპია, თავში უქრის, სისხლი უდუღს, დადგება, დამაჭრდება და იპოვის მის გზას !... ჰო, გზაზე გამახსენდა, სანამ კორიდორი გაგვივლია, იმ ნოეს რა უნდა დაალევინო?... ლუდი, ღვინო თუ რამე უფრო ... მოიცა, გამახსენდა, ევსევიკოს მოუტანია იმ დღეს ლეპტოპის რემონტის ფასში მაგარი ვისკი ... ის გავხსნათ!...**(გადის ვისკის გამოსატანად, მაგრამ ვერ პოულობს და უკან ბრუნდება უკმაყოფილო სახით)** მარიხ - უ, ეს ნაღდად შენი ოინებია!...სად დამალე ევსევიკოს ვისკი?

**ლუნა** - რა მომაბარე - რას კითხულობ?! ...ფეხი აიდგა და წავიდა!...

**სოსო** - მარიხ -უ, უკანასკნელად გეკითხები- ის იყო ჩემი განათენები ღამეებისა და ამოღამებული თვალების გასამრჯელო, და მე მინდა, რომ დღეს, მთვარის დაბნელების კორიდორში მამა-პაპურად ჩავუჯდე და ჩემს შვილთან და მის მეგობართან ერთად გავხსნა და დავლიო...რას იტყვით, ქალბატონო ბაია - არ დავიმსახურე?...არის თუ არა ჩემი მოთხოვნა ლეგიტიმური?!

**ბაიკო - (უხერხულად შეიშმუშნება და წასვლა უნდა, მაგრამ მტკივანი ფეხი ადგილიდან დაძვრის საშუალებას არ აძლევს)** რასაკვირველია...ლეგი...ტიმურია!...

**სოსო** - მადლობა! უღრმესი მადლობა ჩემი აღიარებისათვის!...**(ლუკას)** მამა, დედიკო-დედამ - იგივე მთვარისამ, იგივე მზისამ, იგივე მარიხმა, იგივე ლუნამ მოახდინა ძალაუფლების უზურპაცია, ჩემი კერძო საკუთრების კონფისკაცია და მე მოვითხოვ, დაუყოვნებლივ დამიბრუნოს ევიკო-ევსევიკოს მორთმეული ძღვენი!

**გაისმის კარზე ზარის დარეკვის ხმა.**

**ლუნა** -აი, ევსევიკოც მოვიდა და მოკითხე, სადაა მისი ვისკი ...

**ლუნა კარს აღებს და შემოდის ევიკო .**

**ევიკო** - დღე მშვიდობისა!... **(ხელს ართმევს სოსოს)** მოგესალმებით დეიდა ლუნა ...**(ბაიკოს**) გამარჯობა ქალბატონო...ცუდ დროს ხომ არ მოვედი ?

**ბაიკო** - ბაია, ქალბატონი ბაია!

**ევიკო** - გამარჯობა ქალბატონო ბაია! **(გალანტურად კოცნის ხელზე... უხერხული პაუზა) ...** მგონი, ცუდ დროს მოვედი ...

**სოსო** - ა,ბატონო! ახსენე და ლეპტოპიო... გადასარევ დროს მოხვედით, ახალგაზრდა... თქვენი სახელი შემახსენეთ ...

**ევიკო -(წითლდება)** ცოტა უცნაური სახელი კი მქვია - ძველმოდური... ბაბუას ერქვა ევსევი და ... თქვენ ევიკო დამიძახეთ!...

**სოსო** - აჰა, აეხსნა საიდუმლო ფარდა წინაპართა ცუღლუტურ ჩანაფიქრებს! ... მეც არ ვიფიქრე ამგვარ ახალგაზრდა, წარმატებულ და თანამედროვედ მოაზროვნე, თანამედოვე ტექნოლოგიების ლომს, რატომ ჰქვია ასეთი არქაული სახელი-თქო?!... **(ლუნას)** ალბათ, „სიუცაი“ იმ სულმნათებმაც იცოდნენ, არა, ჩემო მზევ, მთვარევ და გალაქტიკავ! **(ევიკოს)** თქვენი ლეპტოპი მზადაა და ისე ვერ გაგიშვებთ, საკუთრივ მორთმეული ვისკით რომ არ დავლოცოთ ახლად ჩატვირთული „“MacOS“ სისტემა **(თვალით ანიშნებს ლუნას ვისკი გამოაჩინეო. ლუნა ჯიუტობს და არ უნდა რომ გამოიტანოს ბოთლი... ნერვიულად იცინის)**

**ლუკა** - გამარჯობა! **...(ხელს უწვდის ევიკოს)** ლუკა!

**ევიკო - (ხელს ართმევს )** ევიკო...უფრო სწორედ ევსევი! ... წეღანაც ვთქვი, ბაბუას გამო დამარქვეს... თქვენ ევიკო დამიძახეთ!

**ლუკა** - მაშინ მე ლუკინო ვარ! ...

**სოსო** - ესე იგი ევიკო?!... ხომ არ გეწყინება, ჩემო ევიკო, ასე შინაურულად რომ მოგმართო?...

**ევიკო** - არა, როგორ გეკადრებათ! პირიქით!... და ვისკი კიდევ ... თქვენია... თქვენთვისაა განკუთვნილი... ამდენი იშრომეთ... ალბათ, ღამეებიც გაათენეთ ...მადლობა, რომ გადამირჩინეთ ამდენი ნამუშევარი... ეს ფაილები!... იქ ისეთი ჩემთვის ძვირფასი ინფორმაციებია ... იმედი მაქვს, საიდუმლოდ დარჩება, არა?!

**სოსო** - კლიენტის კონფიდენციალურობა და მისი „ქეისები“ ჩემი პროფესიული მუნდირის ღირსებაზე გადის!... ასე რომ, მშვიდად ბრძანდებოდეთ, ახალგაზრდა, მე თავი ჯერ არ მომძულებია ... **(ეფერება ლეპტოპს)...** იმედია, არც თქვენ!...არც თქვენ!

**ევიკო** - მადლობა!...(**ხელს უწვდის ლეპტოპის გამოსართმევად, მაგრამ სოსო არ ჩქარობს გადაცემას )** აჰ, ხო, კინაღამ **...(შუბლს ისრესს უხერხულად)** მომიტევეთ, ეს დაბნეულობა და გულმავიწყობა ჩვენი ეპოქის ავთენტური ნიშანია და ჩემი დიდი ნაკლი! **(პორტფელიდან იღებს კონვერტს )** აქ თქვენი ჰონორარია...რაც მოითხოვეთ... არცერთი ცენტით ნაკლები...დიდი მადლობა!... მე წავალ!

**სოსო** - აჰ, დიდი მადლობა, მაგრამ ფულს თვლა უყვარს **( ლეპტოპს ლუკას გადასცემს... ხსნის კონვერტს და ცალი თვალით იჭყიტება)** მდააა!...

**ევიკო** - გისმენთ!

**სოსო** - და სად არის ჩემი უსაფრთხოების გარანტია? ამ უბრალო კონვერტში?

**ევიკო** - ვერ მიგიხვდით ...

**სოსო** - ვიმეორებ, სად არის ჩემი უსაფრთხოების გარანტია? ამ 1000 დოლარში, რაღაც ბანალურ კონვერტში რომ ჩაგიკეცავთ რეპეტიტორის ჯამაგირივით?

**ევიკო** - უსაფრთხოების?... უსაფრთხოება რა მოსატანია?! სიტყვა სიტყვაა - რაც მომთხოვეთ გასამრჯელოდ, ის თანხაა... ჩვენ ხომ შევთანხმდით?!

**სოსო** - შევთანხმდით, მაგრამ როდესაც ჩვენ შევთანხმდით, **(ართმევს ლეპტოპს ლუკას )** მე არ ვიცოდი ვისთან და რასთან მქონდა საქმე !...

**ევიკო** -ამას რა მნიშვნელობა აქვს ?!...კლიენტი კლიენტია...

**სოსო** - არა, ჩემო კარგო! **...(გაიხმობს გვერდზე)** მე ხომ არაფერს ვამბობ იმ საჩოთირო გარემოებაზე, რა ვიდეოებით გქონდა დავირუსებული „კომპი“... შენ ხვდები, რასაც ვგულისხმობ...ჩვენ ორივემ ვიცით რაზეა საუბარი... **(უწვდის კონვერტს ევიკოს და თვალით ანიშნებს ქალებს, დატოვონ სამზარეულო, ლუნა და ბაიკო ერთმანეთს გადახედავენ, ლუნა მხარში ამოუდგება ბაიკოს და ომში დაჭრილი ჯარისკაცივით კოჭლობით გაჰყავს სამზარეულოდან ).**

**ევიკო** - ამ შემთხვევაში არანაირი მნიშვნელობა არ აქვს, მე რას ვხვდები ანდა, ვერ ან არ ვხვდები! თქვენ დაგიკვეთეს ლეპტოპის შეკეთება და არა მასში ჩატვირთული მასალების ანალიზი... ასე რომ ...

**სოსო**- არავითარი „ასე რომ !“ ... მე მჭირდება მყარი გარანტია, რომ ამ საქმეში არავინ არადროს მომთხოვს პასუხს... უფრო მეტიც, არ მომთხოვენ ვისიმე ან რისამე დამოწმებას...

**ევიკო** - ეს უკვე ვაჭრობაა!... კი ბატონო, ვივაჭროთ!... თქვენ სიტყვას ტეხთ?

**სოსო** - მე ჩემი გითხარი! დასკვნები თქვენთვის მომინდვია, ახალგაზრდა!

**ევიკო (სრულიად იცვლის სახესა და ინტონაციას და ზრდილობიანი და უმწეო ტიპაჟიდან ჩვეულებრივი მტაცებელი ხდება)** - კი ბატონო! ყველაფერი გასაგებია... რამდენი?

**სოსო** - რა რამდენი ?

**ევიკო** - რამდენი გინდა, რომ ლეპტოპი დააბრუნო და თევზივით პირში წყალი ჩაიგუბო ? რამდენს ითხოვ სიჩუმისათვის? ... კონკრეტული თანხა მითხარი...მოჭრილად ...მე ძალიან ცოტა დრო მაქვს ...

**სოსო** -არც მე ვარ მოცლილი ... ჩემი სიჩუმე და უსაფრთხოება მინიმუმ, ნახევარ „ლიმონში“ კონვერტირდება ...თანაც მწვანეებით ...

**ევიკო - (გაღიზიანებული, მწარე ღიმილით )** - ... მეკაიფები? ...

**სოსო** - ღმერთო, უფალო, იოსეეე! დღეს უკვე მეორედ ისმის ეს ბრალდება ჩემი მისამართით! ... **(ევიკოს**) ეხლა ყურადღებით მომისმინე : უბრალოდ, შენ იფიქრე, რომ მოხვდი ვიღაც ყოფილ გამონიუტონებულ ფიზიკოსთან, რომელიც ახლა კომპიუტერების შეკეთებით არჩენს ოჯახს... „მნიშვნელოვანი მასალები ვირუსებმა წამიშალაო და ეგებ გადამირჩინოო“,- შემომევედრე... სინამდვილეში, საიდუმლო „ფაილები“, ანუ სამხილები თავად გააქრე, მერე ათასგვარი საიტიდან ვიდეოები ჩამოასხი და ვირუსები აიკარი და ამით ალიბი შეიქმენი, რომ, როცა აგიყვანენ შენ და შენს კანტორის ხალხს, მე მოწმედ დაგიდგე და დავადასტურო, რომ უმწიკვლო, უმეცარი და ტექნოლოგიებში სრულებით ჟამკარარეულ კლიენტს მოვემსახურე...ვიმეორებ... ის გამქრალი „ფაილები“ საიმედოდაა შენახული ! მიმიხვდი?...

**ევიკო** -ვერა!

**სოსო** - თავს ნუ გამოშტერებ, არც ისეთი „მზე-კაცა“ ხარ, როგორსაც თამაშობ, ასე რომ, არ გირჩევ!...

**ევიკო** - კარგი, დაგიკავშირდები...

**სოსო** - ჰოდა, როცა დამიკავშირდები, ლეპტოპსაც მაშინ წაიღებ! ...

**ევიკო** - მარეკეტებ? ... არ გეშინია, რომ საერთოდ აღარ მოვიკითხო ეგ ჯართი და ისე გაზღვევინო მორალური და მატერიალური ზარალი ? ...

**სოსო** - რომ მეშინია, სწორედ ამიტოვ ვითხოვ გარანტიებს, წინააღმდეგ შემთხვევაში იძულებული ვიქნები...ხო ხვდები ?! - შენ აღარ მოაკითხავ „ლეპტოპს“ და სამაგიეროდ, შენ ისედაც მოგაკითხავენ - ეს ნალოლიავები პოლიტ-ინტელექტუალის კარიერა და საზოგადოებრივი იმიჯი ერთ წამში აორთქლდება... უფრო მეტიც, არაერთი თავი დაგორდება და მერე მე ვიქნები „ოროს მოწმე“ მთელ ამ ფეკალიებში... არადა, შეიძლება მარტივად მოვაგვაროთ - არ ვიცი, არ იცი - არ ვიცი! ... არ მინახიხარ- არ გინახივარ!... რა მოგიტანია- რას მთხოვ? შენ სამარისებური სიჩუმე სულ რაღაც მწვანე მაკულატურის სანაცვლოდ - ეგ ხომ შენისთანების ერთი - ორი კვირის ნანადირევია...

**ევიკო - (ლუკას)** აუხსენი მამაშენს, რომ ცუდ თამაშს მთავაზობს ...

**ლუკა - (სოსოს)** მართალია, ბოლომდე ვერ ვხდები რაზეა საუბარი, მაგრამ ... **(უწვდის ლეპტოპს ევიკოს)** წაიღე და აქ მოსული არ გნახო, დაივიწყე ჩვენი მისამართი! ...

**ევიკო** - და ჩემი გარანტიები სადაა?

**ლუკა** - რა გარანტიები?

**ევიკო** - რომ არ ჩამიშვებთ ? ...

**სოსო** -ჰოოო, მაგაზე ადრე უნდა გეფიქრა... თმა რომ ჩამომვარდეს ან მე, ან ჩემი ოჯახის რომელიმე წევრს... ერთი სიტყვით, ან მივიღებ მისაღებს, ან გასაცემს გავცემ...გასაგებია?!

**ევიკო** - **(ბრაზით)** ყველაფერი გასაგებია! ... მე დავბრუნდები!... და იცოდე, რომ ყოველივე ეს ძალზე ძვირი დაგიჯდება! **(გადის)**

**სოსო -** აქეთ რომ მემუქრება ეს **„**პიდარმონი“ ესა! ...ეგონა, „მაჭმევდა“!

**ლუნა და ბაიკო ჯერ კარიდან იჭყიტებიან და მერე ფრთხილად, ფეხის წვერებზე შემოდიან ...**

**ბაიკო** - წავიდა?

**სოსო** - წაბრძანდა და სიტყვა დატოვა...ნაბოზვარი ესა!

**ლუნა** - რაო?

**სოსო -** დავბრუნდები და მოგიკითხავ მეზობლებსო...

**ლუკა** - მამა, ეგ დაბრუნდება ... და ალბათ მარტო არა...

**სოსო** - ფეხები არ მომჭამოს ძირში!...

**ლუნა** - და, საერთოდაც, რა ხდება?

**სოსო** - ქალების და სუსტი გულის პატრონებისთვის ინფორმაცია კონფიდენციალურია...

**ლუნა** -შეიძლება როდესმე სერიოზულად თქვა რამე ?! ... ყველაფერზე ღლიცინი და ლაზღანდარობა არ გამიგია ! ...დაბერდი უკვე! რამდენი წლის ხარ? ერთხელ მაინც ჩაგიხედავს სარკეში?!

**სოსო** - იცი რას გეტყვი ჩემო მზევ, მთვარევ და მარიხ-ო, იმდენი წლის კი ვარ, მაგ ევიკო-ევსევიკოს და მისთანებს მოვუხნა მინდორ-ველები!...

**ბაიკო** -**(უხერხულად, ლუნას**) მე წავალ...

**სოსო** - **(ბაიკოს)** ვერსად ვერ წახვალ ჩემო მეზობელო კარისაო, სინათლე ხარ თვალისაო! ...შენც „ოქროს მოწმე“ ხარ და საქმე საქმეზე თუ მიდგება, პირველი შენ დაგადუმებენ, თანაც სამუდამოდ!...ასე რომ მოგიწევს ჩვენთან ერთად ყუყუნი ამ მთვარის დაბნელების კორიდორში! ... გაგაფრთხილე, იწყება დიადი ცვლილებების ერა! ... გადარჩება ის ,ვინც გაუძლებს პლანეტების განლაგების ზეწოლას !... შენ ეს ევიკო ვინ გგონია? იმათი მოციქულია და განგებამ მისი თავი გამომიგზავნა, რომ გამოსცადოს ჩემი ენერგეტიკა!...

**ბაიკო** - სოსიკო, რას მეუბენები, საყვარელო?!... მე?... მე არაფერი მინახავს და არაფერი გამიგონია! ...ღმერთო მეტეორი გვესროლე ! **(ისმის აფეთქება და გრუხუნის ხმები და შორეული გუგუნი ... ბაიკოს გული შეუწუხდება და სავარძელში ჩაესვენება)**

**ლუნა - (სოსოს)** დეგენრატი ხარ ამხელა კაცი !... **(ბაიკოს)**  არა, გოგო, ხუმრობს ! შენც დაიჯერე რა, ამის ბჟუტური! **( ასმევს წვეთებს და აბებს ბაიკოს და თავადაც სვამს )** ლუკა, დედა, შენ ხომ მაინც ხარ საღი აზრის ... რას ბოდავს მამაშენი, გამაგებინე ერთი?!...

**ლუკა (ბოლთის ცემით)** - ერთი სიტყვით, ეხლა შენ და ბაიკო წახვალთ სადმე და გადაიკარგებით ცოტა ხნით და მარისაც დაურეკეთ, რომელიმე დაქალთან დარჩეს ერთი-ორი დღით, გაეხარდება... ამასობაში მე და მამა მივხედავთ თემებს !

**ლუნა** - შენც გაგაგიჟა ხო?! **(ანიშნებს სოსოზე)** ფეხს არ მოვიცვლი აქედან! ... რას ჰქვია გადავიკარგებით? ... ბაიკო, შენ არაფრის შეგეშინდეს! ჩვენ აქ დავრჩებით და რაც მოსახდენია მოხდეს! ...

**სოსო** - გაიგონე, რასაც გეუბნებიან და არ გვინდა ახლა ეს მაია წყნეთელის და ქეთო წავკისელის „ობრაზი“ !...

**კარზე ზარია ... ყველანი შეშდებიან და სხვადასხვა კუთხეში გადაინაცვლებენ და თვალს მიეფარებიან ..შემოდის ნოე დისტრიბუტორის ქურთუკითა და ყუთით .**

**ნოე** - ლუკრეციო!...ბიჭო, ოე, მე ვარ , ნოე! ... სახლში შერბენა და გამოცვლა დამეზარა და ესეთს მიმიღებთ?

**ყველანი გამოდიან სამალავებიდან...**

**სოსო -** ოე, ოე, მე ვარ ნოე! პოეტია რა! **(ხელს ართმევს ნოეს)…** კარგ ხალხს ყველანაირს მივიღებთ!

**ნოე** - გამარჯობა ძია სოსო! როგორ გიკითხოთ?...მაპატიეთ, მგონი ცუდ დროს მოვედი ...

**სოსო** - დაიმახსოვრე, ყმაწვილო, ცუდი და კარგი დრო არ არსებობს! მით უმეტეს მთვარის დაბნელების კორიდორში ...

**ლუკა** - **(ნაძალადევი სიცილით)** აბა, რა შეჩემა!...მოდი, ჯიგარი ხარ რომ მოხვედი, აი, ძმა ხარ! ...

**(პაუზა)**

**ნოე** - მოხდა რამე?

**ლუკა** - არა, არაფერი...უბრალოდ, ჩვენ გეგმები ცოტა შეგვეცვალა ...

**ნოე** - ბაზარი არაა... ეხლა წავალ და მერე იყოს...

**სოსო** - არა, ჩემო კარგო, პირიქით, შენი თავი ღმერთმა გამომიგზავნა ... ეხლა შენ გაქვს შანსი გაამართლო საკუთარი სახელი ნოე და მთლად კაცობრიობა თუ არა, ასათიანები თავის მეზობელ ბაიკოიანა იხსნა წარღვნისაგან ... ერთ მისამართზე მიირბენ, კარზე ზარს დარეკავ და იკითხავ - „პიცა თქვენ შეუკვეთეთ?“ კარს ჩემი „გოდა“ ჯეელი გაგიღებს და გიპასუხებს - „არა, გენცვ, ჩვენი -ხაჭაპური და ლობიანია!“... მერე შენ გახსნი შენს ჯადოსნურ ყუთს და „დოხ-ტიბიდოხ!! -ამ პაწია მეხსიერების ბარათს გადასცემ ...სულ ესაა...

**ნოე ( ლუკას შეჰყურებს)** - კიბატონო, რა პრობლემაა! ეხლავე გავიქცევი ...

**სოსო** - არა, პრობლემა როგორ არაა?! ...უხილავად უნდა იქცე!... აი, ჩრდილად... უნდა შეეცადო, რომ არავინ არ აიკიდო, ასე ვთქვათ, კუდი !...კუდი არ აგყვეს!...(**აწვდის ევიკოს მოტანილ კონვერტს)** ... აქ შენი ჰონორარია! ესეც პატარა ჯადოსნური ნივთი შენი ჯადოსნური ყუთისათვის ... მოკლედ, წასული არ მეგონო, მოსული მენახე ...

**ნოე**- რას ამბობთ, ძაი სოსო, რა ჰონორარი? არა, მე მაგას ვერ ავიღებ! ... როგორ გეკადრებათ, ჩემი ლუკრეციოს მამა ერთადერთხელ მთხოვს პატარა სამსახურს და მე მაგაში ფული ავიღო?

**სოსო** - აიღე, რომ გეუბნებიან! ...„ დაიუტ-ბერი, ბიუტ -ბეგი!“ ...და არ დამიწყო ეხლა ოკუპანტის ენაო ...

**ლუნა** - სოსო!

**სოსო** - რაო ჩემო მზევ, მთვარევ და გალაქტიკავ?

**ლუნა** - ლუკა, უთხარი მამაშენს!...

**ლუკა - (ნოეს)** წამო, გამოგყვები!...

**ნოე**- არა, ტო, რა გამოყოლა მინდა? მთელი დღე მისამართებზე სირბილის მეტს რას ვაკეთებ რო?!...

**სოსო** - მართალი ხარ,მამა! **(ქალებს)** ჩემი სკოლაა რა! **(ნოეს)** დაუჯერე , მარტო კაცი ჭამაშიაც ბრალიაო! -უთქვამთ ძველებს! ... წადით და მშვიდობით დაბრუნდით, შვილებო! **...(ლუკა და ნოე გადიან)**

**სოსო** - ეხლა ჩემო მზევ, მთვარევ და მარიხ-ო, მთვარის დაბნელებისთვის მოვემზადოთ !...კორიდორს გავლა უნდა ! ...

**ლუნა** - სულ გააფრინე ხო? ...

**ბაიკო**- რაიო? კი მარა, რა მომზადება მაგას უნდა?... ვის უნდა ყავა? რომ მოვკვდე, უნდა დავლიო! აი ასე! ჯანი გავარდეს! ამიწიოს წნევამ, მოვკვდები და დავისვენებ მაინც! **(ადუღებს მადუღარაში ყავას)**

**სოსო** - რა მომზადება უნდა, ჩემო ბაო, და **(ვითომ მედიტირებს, იდუმალად )** ეს არის ყველაზე რთული კვირა ამ წელიწადში:. იწყება კოსმიური გამოცდის პერიოდი, რომელიც ყველასგან ითხოვს სიფრთხილეს. დედამიწა გადავიდა უარყოფით ენერგოველში, ცაზე პლანეტების საშიში თანწყობაა, ამიტომ დღეს და ხვალ ძალიან დიდი სიფრთხილე გვართებს.მოიმატებს ტრავმულ-ავარიული სიტუაციები. **(ანიშნებს ნატკენ ფეზე)** ა, ბატონო! „არის ეს ბილეთი?! “ პლუს საქმიან და სასიყვარულო პარტნიორებთან დაიძაბება სიტუაცია და გაძლიერდება კონფლიქტები. ა, ბატონო! - აქეთ - მარიხ-უ, იქით - ევიკო ! ყურადღება მიაქციეთ ელექტროობას, მოსალოდენლია მოკლე ჩართვები და უბედური შემთხვევები. **(ხელს მიადებს მადუღარას და ვითომ დენმა დაარტა, გაბარძგალდება )** ამიტომ ამ კვირაში უნდა გამოიჩინოთ სიფრთხილე და შეეცადოთ პოზიტიური ენერგიები გაუშვათ კოსმოსში!... ერთმანეთში მზე უნდა მოვძებნოთ, მზე და არა „მზე!“

**ლუნა** - სოსო, უკანასკნელად გაფრთხილებ, იცოდე! ...

**სოსო**- რაო? რა უნდა ვიცოდე, ჩემო გალაქტიკავ?

**ლუნა** - მოაბრუნე უკან ბიჭები და დარეკე 112-ში...

**სოსო**- უკვე გვიანია...

**ლუნა** -მაშინ... **(ეძებს მობილურს)** მაშინ მე დავრეკავ ...

**შემოდის ევიკო .**

**ევიკო** - დარეკვას არ გირჩევთ ... არც გაქცევას ... თქვენი ქალიშვილი საიმედო ხალხს ჰყავთ და თუ გონივრულად მოიქცევით, უპრობლემოდ გამოუშვებენ ...

**სოსო**- ტყუი!... **(ლუნა შეჰკივლებს და გული წაუვა. ახლა ბაიკო ასულიერებს ვიშვიშით).**

**ევიკო** - მე არასოდეს არ ვამბობ იმას, რაც კარგად არ ვიცი!

**სოსო** - ნაძირალა ხარ! ... ნაძირალა ხარ შენც ის მთელი თქვენი კანტორა, მაგრამ არა უშავს ... ზღაპრის ბოლო კეთილია! ...

**ევიკო** - **(დაჯდება და არხეინი პოზით ფეხს ფეხზე გადაიდებს)** დარწმუნებული ხართ ბატონო იოსებ?!

**სოსო** - როგორც ორჯერ ორი ოთხია !

**ევიკო** - ორჯერ ორი ზოგჯერ ხუთია და ზოგჯერ - მეტიც ...

**სოსო**- რისთვის მოხვედი ? რომ გამრავლების ტაბულა გადავიმეოროთ ?!

**ევიკო** - ეს თქვენმა მარიმ გამომატანა **! (აწვდის სამაჯურს)** ლამაზი ქალიშვილი გყავთ, მაგრამ ჩემს გემოვნებაში ვერ ჯდება ... რაღაცნაირად უხეშია, მგონი, მასკულინური საწყისი სჭარბობს ... კარგი იქნებოდა კარგი ფსიქოლოგისგან მიეღო კონსულტაციები...

**სოსო-** შენ ისეთი ნაშობა გეძლევა...კი ვნახე ერთი - ორი საქაღალდე გაძეძგილი ფოტკებით ...

**ლუნა** **- ( უცებ მოგონდება, წამოვარდება , გამოგლეჯს სამაჯურს ხელიდან ევიკოს, აჯანჯღარებს და უკივის)** -ეხლავე წამიყვანე , ეხლავე წამიყვანე და მაჩვენე ჩემი შვილი, არა, მეც მასთან ერთად ვიჯდები ოთხ კედელში, სანამ... სანამ... **(ატირდება, მივა ევიკოსთან, დაუჩოქებს და მუხლებზე შემოეხვევა )**

**ევიკო -** მაპატიეთ, ქალბატონო ლუნა, მაგრამ მე არაფერი შემიძლია ... მისი ბედი ბატონ სოსოს ხელშია...

**სოსო** - ლუნა, ადექი ახლავე !

**ლუნა** - ხალხო, პირველად დამიძახა ლუნა!... ბაიკო, შენც ხომ გაიგონე?! ...

**(ბაიკო ყავას სვამს და თავს უქნევს ).** ესე იგი საქმე მართლა ცუდადაა... რაკი ჩემმა ქმარმა ...

**სოსო (მკაცრად)** - ლუნა-მეთქი ! **( მიდის და წამოაყენებს...ევიკოს)** გადი ჩემი სახლიდან, სანამ ჯერ კიდევ დრო გაქვს! ...

**ევიკო**  - წამომყვები!

**სოსო** - პირიქით, წახვალ და მარის მომიყვან !... შენი ამბები სადაც საჭიროა უკვე იციან ... გინდა საკუთარი ყურით მოგასმენინო? **(ურთავს ხმას ტელევიზორს )**

**დიქტორი ტელეეკრანზე** - **( ეპიზოდს დიქტორის ხმა ფონად გასდევს )**

„საქართველოს გენერალურმა პროკურატურამ „ქოლცენტრების საქმეზე", უკანონო შემოსავლის ლეგალიზაციის ბრალდებით, ხუთი პირის მიმართ სისხლის სამართლებრივი დევნა დაიწყო. როგორც განცხადებაშია ნათქვამი, პროკურატურა ე.წ. თაღლითური ქოლცენტრების საქმიანობის წინააღმდეგ საბრძოლველად, არაერთი წელია, აქტიურად თანამშრომლობს სხვადასხვა ქვეყნის კომპეტენტურ უწყებებთან. გამოძიების ვერსიით, **„ორგანიზებული ჯგუფის წევრებმა საქართველოში დაფუძნებული საწარმოების ბაზაზე მოაწყვეს ე.წ. ქოლცენტრი. ქოლცენტრის თანამშრომლები, წინასწარ შემუშავებული გეგმის შესაბამისად, უკავშირდებოდნენ სხვადასხვა უცხო ქვეყნის მოქალაქეებს, ეცნობოდნენ გამოგონილი სახელებით, მათი კომპანიის ადგილსამყოფლის შესახებ აწვდიდნენ ყალბ ინფორმაციას და სთავაზობდნენ ფასიანი ქაღალდების, აქციების, სასაქონლო აქტივების, ვალუტების და კრიპტოვალუტების ელექტრონულ ვაჭრობაში მონაწილეობის მიღებას დანაშაულებრივი ჯგუფის მიერ შექმნილი ელექტრონული პლატფორმების უკანონოდ მოპოვებული თანხებისთვის კანონიერი სახის მისაცემად, დანაშაულებრივი ჯგუფის კონტროლის ქვეშ არსებულ საბანკო ანგარიშებზე მრავალჯერადი ფიქტიური ტრანზაქციების შედეგად, თანხის ჩართვა ხდებოდა ეკონომიკურ ბრუნვაში სხვადასხვა, მათ შორის უძრავი ქონებების შეძენის მიზნობრიობით. აღნიშნული სქემით ორგანიზებული ჯგუფის მიერ განხორციელდა თაღლითურად დაუფლებული ათეულობით მილიონი ლარის ოდენობის უკანონო შემოსავლის ლეგალიზაცია".** პროკურატურის განცხადებით, სისხლისსამართლებრივი დევნა უკანონო შემოსავლის ლეგალიზაციის ფაქტზე დაიწყო, რაც სასჯელის სახედ და ზომად 9-დან 12 წლამდე თავისუფლების აღკვეთას ითვალისწინებს.ამავე განცხადების თანახმად, ყადაღა დაედო ბრალდებულების საკუთრებაში არსებულ რამდენიმე მილიონი ლარის ღირებულების უძრავ ქონებას, რითაც მათ არ მიეცათ მისი შემდგომი განკარგვისა და გადამალვის შესაძლებლობა.პროკურატურა აცხადებს, რომ დანაშაულებრივი წარმომავლობის ხსენებული ქონების სახელმწიფოს სასარგებლოდ ჩამორთმევის უზრუნველსაყოფად, გაატარებს შესაბამის სამართლებრივ პროცედურებს.ბრალდებულებისთვის აღკვეთის ღონისძიების სახით პატიმრობის გამოყენების შუამდგომლობით, პროკურატურა თბილისის საქალაქო სასამართლოს კანონით დადგენილ ვადაში მიმართავს.“

**ევიკო** - ამას ყველაფერს დამტკიცება სჭირდება !... დამიბრუნე ლეპტოპი თუ გინდა შენი გომბიოს ნახვას ეღირსო!...

**სოსო-** გვიანია, ჩემო კარგო! ყველასთვის გვიანია! ... გადარჩენა არ არსებობს! ... იცი რატომ? გადარჩენას დამსახურება უნდა! თანაც დღეს ხომ მთვარის დაბნელების ღამეა!... კორიდორი ერთადაა გასავლელი ...ასე რომ ჯერ გაქვს შანსი ტრანსფომაცია განიცადო, მძარცველი ქველმოქმედად იქცე და თავი გადაირჩინო...

**ისმის გრუხუნისა და გრგვინვის გამაყრუებელი ხმები... ყველაფერი ნელ-ნელა იწყებს რყევას , ყველაფერი ზანზარებს და ხტის, როგორც ძლიერი მიწისძვრის დროს...დეკორაცია ტორტმანებს, ბათქაში იბზარება და ჭერი ძირს ეცემა , ლუნა, სოსო, ევიკო და ბაიკო ცდილობენ თავი დააღწიონ ნგრევას, მაგრამ ამაოდ... მტვერი იფანტება და თითქოს არც არაფერი მომხდარიყოს , ძველებური ინტერიერი მშვიდად და დაუზიანებლად გამოიყურება. ისმის კარზე ზარის გაბმული ხმა და ლუნას ქოთქოთი...**

**ლუნა** - სად ხართ? ... მოვედიი!... ჰე, ახლა! ... სად მიიყუჟეთ? ... გამაგიჟებს ეს ხალხი ...კარს არ გაგიღებენ, რო კვდებოდე!... **(შემოდის პარკებით დატვირთული)** რაც მამა - ის შვილები!...

**შემოდის სოსო, ნიფხავისმაგვარ შორტში, ნახევრად სძინავს, ამთქნარებს, მაცივრიდან წყალს იღებს და იყუდებს. შეამჩნევს ლუნას.**

**სოსო**- ვა, მთვარის?!... ეხლა სიზმარი ვნახე, ვერ გადაიტან, აქაურობა მიწისძვრამ მიწასთან გაასწორა, შენ მზე იყავი, მე - მთვარე , მერე მზე და მთვარე ერთმანეთს შეეჯახა და ისე ჩამობნელდა...

**ლუნა**- ჰო, შენ ათენე კომპიუტერებზე და მერე მიამბე შუაღამის კოშმარები!...

**სოსო** - არაფერიც...

**სოსო რთავს ტელევიზორს - ისმის დიქტორის მონოტონური ხმა იგივე საინფორმაციო ტექსტით ...**

**სოსო**- არ დამიჯერებ და იცი, რომ ეს ყველაფერი ერთხელ უკვე მოვისმინე, ოღონდ სიზმარში !

**ლუნა** - სუ გამოვინდოუსდი ხო? ...

**სოსო** - შენ თავს ვფიცავარ ! ...

**კარზე ზარია. ლუნა კარს აღებს .**

**ნოე ( კურიერის სერთუკის ნაცვლად პოლიციელის ფორმაშია)** - პოლიციის კაპიტანი მალხაზ ასლამაზიშვილი... მოგესალმებით! ნება მიბოძეთ, უწყება დაგიტოვოთ...

**ლუნა გაოცებული შეჰყურებს ქმარს.**

**სოსო** - უწყება? რა უწყება?

**ნოე** - მოწმედ ხართ დაბარებული „ქოლცენტრების“ საქმეზე... იმედია, მობრძანდებით პროკურატურაში... წინააღმდეგ შემთხვევაში თუ თქვენ თავს აარიდებთ პასუხისმგებლობას და დაემალებით მართლმსაჯულებას ...

**ტელეკრანიდან მუსიკა ისმის , მაცაცო სებისკვერაძის ცნობილი სიმღერა „მზითა და მთვარით ამავსებს ...“ რომელიც სულ უფრო ძლიერდება და სრულიად ფარავს ყველას ხმებს ...**

**დასასრული**